80 Warga Malaysia Dipercayai Hadir Himpunan Tabligh Di Sulawesi

Sekurang-kurangnya 80 warga Malaysia dipercayai telah tiba di Gowa di Makassar, Indonesia, bagi menyertai perhimpunan Tabligh.

Ribuan lagi bakal menyertai program itu yang merupakan acara serupa seperti yang diadakan di Masjid Seri Petaling Kuala Lumpur hujung bulan lalu, yang menarik kira-kira 16,000 peserta.

Bupati (ketua daerah) Gowa, Adnan Purichta Ichsan mengesahkan bahawa perhimpunan itu merupakan acara tahunan di sana.

Adnan berkata, pihaknya telah meminta penganjur untuk menangguhkan perhimpunan itu, yang dinamakan Ijtima’ Dunia 2020 Zon Asia, ekoran penularan wabak Covid-19.

“Warga negara asing sudah ada (di sana). Kita terus memantau keadaan,” katanya ketika dihubungi Malaysiakini.

Terdahulu, Malaysiakini mendapati satu hantaran Facebook seorang anggota jawatankuasa ijtima yang menyatakan sejumlah 411 warga asing daripada sembilan negara, termasuk 83 orang dari Malaysia, telah berada di sana.

Jumlah itu sebahagian kecil daripada 8,283 peserta daripada seluruh Indonesia.

Setakat ini, Indonesia mencatatkan 227 kes positif Covid-19, dengan 19 korban.

Bagaimanapun republik itu setakat ini tidak akan mengeluarkan perintah berkurung atau larangan kemasukan, yang menurut Presiden Joko Widodo hanya akan mencetuskan panik di kalangan rakyat.

Sekurang-kurangnya 513 daripada 790 kes positif Covid-19 di Malaysia mempunyai kaitan dengan perhimpunan Tabligh di Masjid Seri Petaling.

Adnan berkata lagi, pihaknya telah cuba berhubung dengan penganjur sejak Jumaat lalu untuk menangguhkan himpunan itu, tetapi pertemuan hanya dibuat hari ini kerana penganjur mahu menunggu ketibaan anggota majlis Syura terlebih dulu.

“Sehingga hari ini baru ada pertemuan dengan pihak mereka. Permintaan kami pada penganjur agar ijtima’ diadakan sehari sahaja (19 Mac).

“Penganjur berkata keputusan akan dibuat setelah sembahyang Subuh esok,” katanya lagi.

Setakat ini, kata Adnan, pihak pentadbiran wilayah dan pegawai perubatan telah ke lokasi perhimpunan – khemah-khemah besar yang didirikan di satu kawasan terbuka – untuk proses disinfeksi.

Satu akaun Facebook memparkan gambar seorang tokoh Tabligh ternama dari India, Sheikh Maulana Ibrahim Dewla, meninggalkan KLIA pada Selasa lalu untuk ke Indonesia.

Di bawah perintah kawalan pergerakan yang berkuatkuasa bermula hari ini, kesemua peserta himpunan itu perlu menjalani kuarantin 14 hari apabila kembali ke Malaysia. – MalaysiaKini


MTUC Syor Pengeluaran KWSP Secara ‘One Off’

SHAH ALAM: Cadangan pengeluaran wang akaun satu Kumpulan Wang Simpanan Pekerja (KWSP) boleh dilaksanakan secara ‘one off’ supaya pekerja boleh melalui kehidupan ke arah hari tua sebaik mungkin.

Timbalan Presiden Kongres Kesatuan Sekerja Malaysia (MTUC), Mohd Effendy Abdul Ghani berkata, kerajaan perlu membenarkan rakyat mengeluarkan simpanan dan caruman KWSP mereka, namun berdasarkan kriteria tertentu.

“Dalam keadaan sekarang, cadangan tersebut relevan bagi membantu kaum pekerja dan MTUC mencadangkan supaya kerajaan dapat memperhalusi cadangan ini.

“Bagaimanapun, perlu ada kajian serta mekanisme tertentu bagi menentukan garis panduan pengeluaran serta kelayakan bagi mengelak ada pihak mengambil kesempatan selain memastikan mereka yang benar-benar memerlukan sahaja layak mengeluarkannya,” katanya kepada Sinar Harian di sini semalam.

Mohd Affendy yang juga Pemangku Presiden MTUC berkata, keresahan segelintir rakyat wajar dipertimbangkan ketika mereka kini dalam keadaan genting kesan daripada pandemik koronavirus (Covid-19).

“Kita tahu ramai golongan pekerja yang terjejas sehingga hari ini akibat kesan Covid-19.

“Justeru, MTUC amat berharap kerajaan perlu mempertimbangkan cadangan ini dengan hanya membenarkannya kepada mereka yang betul-betul terjejas,” katanya.

Dalam pada itu, beliau tidak bersetuju dengan pendapat segelintir pihak bahawa kemungkinan ramai rakyat Malaysia berhadapan masalah kekurangan wang simpanan selepas bersara jika cadangan itu diluluskan.

“Pengeluaran ini hanya berlaku secara ‘one off’ dan semestinya ada prosedur tertentu bagi menentukan kelayakan pemohon dan kerajaan boleh membantu KWSP bagi menjana pendapatan agensi itu pada masa depan,” katanya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kejohanan Jemputan Piala Gabenor Jawa Timur: Sabah 0 – Persija 2

MALANG, Indonesia: Skuad Tambadau tewas buat kali kedua dalam kejohanan jemputan Piala Gabenor Jawa Timur 2020, kali ini kepada Persija Jakarta 0-2 di Stadium Kanjuruhan di sini sebentar tadi.

Kekalahan ini menyaksikan peluang Sabah untuk mara ke pusingan seterusnya ini hampir tertutup dengan baki dua lagi perlawanan dalam Kumpulan B kejohanan jemputan ini.

Pada perlawanan itu, pengendali Sabah, Kurniawan Dwi Yulianto dilihat melakukan perubahan formasi iaitu 4-4-2 berbanding 4-3-3 dalam beberapa aksi lalu.

Sabah memiliki dua peluang terbaik di babak pertama hasil dua cubaan Dennis Buschening, masing-masing pada minit ke-22 dan 26, namun kedua-duanya tidak menepati sasaran.

Pada minit ke-33 giliran Persija pula mencemaskan pintu gol Sabah namun penjaga gol, Wan Muhammahd Azraie Wan Teh bertindak cemerlang menepis keluar rembatan Alfath Faathier.

Skuad dari Jakarta itu kemudian berjaya mendahului Sabah pada minit ke-35 menerusi sepakan penalti Marco Simic bagi menjadikan kedudukan 1-0.

Sepakan penalti itu dihadiahkan keada Persija selepas bola hantaran silang pemain mereka terkena tangan Evan Wensley Wencesalus di dalam kotak penalti.

Bermula separuh masa kedua, kedua-dua pasukan masing-masing memiliki peluang namun Persija lebih dulu memanfaatkannya hasil penyudah baik Rohit Chand pada minit ke-52.

Gol itu berpunca hasil gerakan solo Simic yang menewaskan dua pertahanan sebelum membuat hantaran dan disudahkan dengan tenang oleh Rohit bagi menjadikan kedudukan 2-0.

Pada minit ke-60, Sabah hampir merapatkan jurang namun rembatan Arius Dius yang mendapat lorongan Ramos berjaya ditepis keluar penjaga gol Persija, Andritany Ardhiyasa.

Skuad Tambadau kemudian sekali lagi memcemaskan pintu gol Persija namun rembatan sepakan percuma Md Azwan Abd Fattah pada minit ke-65 hanya sedikit saja tersasar.

Pada minit ke-84, Simic memiliki peluang baik apabila hanya berdepan penjaga gol, namun cubaannya tinggi di atas palang gol.

Kedua-dua pasukan kemudian menggantikan beberapa pemain mereka namun gagal mengubah kedudukan dan kedudukan 2-0 itu kekal sehingga pengadil meniupkan wisel penamat.


Projek Empangan Air Papar Akan Dibina Bagi Menampung Keperluan Penambahan Penduduk Dan Projek TAED

EMPANGAN PAPAR AKAN DIBINA BAGI MENAMPUNG KEPERLUAN TAED, PERTAMBAHAN POPULASI

KOTA KINABALU: Projek Empangan Papar akan dibina bagi menampung permintaan bekalan air yang dijangka meningkat akibat penambahan penduduk serta siapnya projek pembangunan Tanjung Aru Eco Development (TAED) kelak.

Kerajaan negeri pimpinan Warisan telah menyatakan bahawa projek pembangunan TAED akan diteruskan kerana ianya memberi banyak peluang pekerjaan kepada penduduk Sabah.

Dengan jangkaan peningkatan permintaan ini, Jabatan Air harus membuat satu perancangan teliti agar dapat menampung keperluan bekalan air nanti, kata Menteri Pembangunan Infrastruktur Datuk Peter Anthony.

Empangan Babagon juga sudah mencapai kapasitinya dan tidak akan berupaya menampung permintaan yang semakin meningkat di kawasan Kota Kinabalu, katanya.

Oleh demikian, menurutnya projek Empangan Papar yang pada “suatu ketika dahulu telah dibantah tetapi bila kita lihat semula kepada keseluruhan aspek” ianya amat diperlukan.

“Kita tahu bahawa di kawasan Papar juga apabila saja berlaku air pasang, loji (rawatan air) di Papar tidak dapat beroperasi disebabkan (kehadiran) air masin.

“Ini amat membimbangkan penduduk di Papar, sebab itulah mereka setuju projek Empangan Papar ini dilaksanakan dengan segera,” katanya semasa merasmikan majlis Anugerah Perkhidmatan Cemerlang dan meraikan Pesara Tahun 2018 Jabatan Air Sabah di sini pagi tadi.

Peter berkata beliau telah meminta rekabentuk empangan yang akan dibina di kawasan Papar itu diubahsuai agar bertindak sebagai dua dalam satu (2-in-1).

Katanya empangan tersebut akan berupaya menjana 100 kilovolt-amphere (KVA) kuasa elektrik yang boleh menampung keperluan dari Papar sehingga ke Kota Kinabalu.

Menurutnya selepas selesai membayar balik hutang untuk pembinaan Empangan Papar kemungkinan dalam enam hingga tujuh tahun, Kerajaan Negeri bakal mengutip RM500 juta setahun pendapatan daripada empangan ini.

Peter berkata akan mengadakan lawatan ke tapak projek empangan itu akan dibina selepas selesai majlis APC itu nanti untuk membuat tinjauan.

“Kesemua jaringan jalanraya juga kita akan naiktaraf dan kita akan pastikan semua penduduk dinsekitar itu kita ambil kira, kita bantu,” katanya.

Peter mengakui terdapat bantahan daripada penduduk sekitar, terutama dari kawasan Penampang namun beliau difahamkan  rekabentuk empangan ini telah diubahsuai dan akan “dialih ke atas sedikit seperti yang diminta oleh penduduk kawasan Papar.”

“Oleh itu kawasan terlibat tidak lagi masuk kawasan Penampang tetapi sekarang dalam kawasan Papar,” katanya lagi.

“Tetapi seperti saya nyatakan, suka tidak suka, kita kena buat empangan ini oleh kerana ia adalah kaedah paling baik untuk kita.

“Kita berharap Empangan Papar ini kelak akan dapat menyelesaikan masalah air di negeri Sabah,” katanya.

Sementara itu, Peter diiringi Pengarah Jabatan Air Ir Amarjit Singh menyampaikan sijil kepada penerima APC Jabatan Air.-SabahNewsToday


Pertimbang PKPB Di Sabah

KOTA KINABALU: Kerajaan negeri sedang mempertimbangkan lanjutan tempoh Perintah Kawalan Pergerakan Bersyarat (PKPB) yang berakhir 9 November ini.

Menteri Kerajaan Tempatan dan Perumahan Sabah, Datuk Masidi Manjun berkata, ia berikutan kes positif Covid-19 di Sabah masih tinggi.

Bagaimanapun katanya, kerajaan negeri perlu mendapatkan pandangan dan nasihat Jabatan Kesihatan Negeri Sabah (JKNS) berhubung perkara itu.

“Berdasarkan laporan JKNS, jumlah kes positif baharu Covid-19 di negeri ini adalah sebanyak 1,199 kes. Jumlah kumulatif ialah sebanyak 19,282 kes. Hari ini satu kes kematian dicatatkan iaitu di Sandakan,” katanya dalam kenyataan media hari ini.

Masidi berkata, daripada 1,199 kes positif Covid-19 hari ini, sebanyak 556 kes adalah berpunca daripada Kluster Pusat Tahanan Sementara (PTS) Tawau dan Kluster Penjara Sandakan, manakala selebihnya iaitu 643 kes adalah daripada lain-lain kategori.

“Tawau merekodkan kes tertinggi sebanyak 467 kes, dengan 372 kes adalah daripada Kluster PTS Tawau.

“Daerah Sandakan pula, mencatatkan kes kedua tertinggi iaitu sebanyak 389 kes pada hari ini. Jumlah ini disumbang oleh Kluster Penjara Sandakan sebanyak 184 kes.

“Pada hari ini juga, ada satu kluster baharu di Keningau iaitu Kluster Mempulut yang mencatatkan sebanyak 28 kes berkaitan dengan kenduri arwah,” katanya.

Menteri Kewangan II itu berkata, kerajaan negeri juga sedang memperhalusi cadangan untuk melonggarkan prosedur operasi standard (SOP) PKPB di seluruh Sabah khususnya berkaitan dengan sektor ekonomi.

“Ini khususnya berkaitan dengan sektor yang berkenaan seperti makan atau ‘dine-in’ di restoran, perkhidmatan perhotelan, penetapan kapasiti penumpang perkhidmatan bas henti-henti dalam daerah, aktiviti riadah dan sukan yang tidak bersentuhan secara fizikal.

“Cadangan ini akan dibawa untuk pertimbangan oleh Sidang Khas Majlis Keselamatan Negara: Pengurusan Covid-19 yang akan bersidang, esok,” katanya.

JKNS juga katanya, sedang mengawal penularan jangkitan Covid-19 dalam kalangan masyarakat manakala kes yang tinggi dilaporkan daripada hasil siasatan kontak rapat, dan juga penularan jangkitan di dalam pusat tahanan.

“Perkhidmatan perubatan yang disediakan di hospital adalah masih di tahap yang optimum dan semua kes Covid-19 diberikan rawatan yang sewajarnya,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Semua Kontak Kes Baharu Covid-19 Di Penampang Sudah Dikesan

KOTA KINABALU: Pihak berkuasa sudah mengesan kesemua kontak kes Covid-19 terbaru di bandaraya ini dan juga di daerah Penampang, kata Datuk Dr Christina Rundi.

Pengarah Jabatan Kesihatan Sabah itu berkata, kesemua mereka yang ada berhubungan terus dengan kes Covid-19 yang baru dikesan itu, sudah menjalani saringan dibawah prosedur operasi standard (SOP).

“Empat kes itu membabitkan semua orang tempatan di mana dua adalah lelaki, seorang wanita dan seorang lagi kanak-kanak dari Kota Kinabalu dan Penampang,” katanya.

Dua lelaki diuji positif ketika saringan dilakukan sebelum dimasukkan ke dalam wad dan dijadualkan untuk menjalani pembedahan di Hospital Queen Elizabeth di sini, manakala wanita itu pula dipercayai melakukan perjalanan ke luar negara, katanya dalam kenyataan yang dikeluarkan pada Selasa.

Dr Rundi berkata, kanak-kanak itu pula diuji positif Covid-19 ketika saringan dibuat di sebuah klinik kerajaan. Kanak-kanak itu sudah dimasukkan ke Hospital Wanita dan Kanak-kanak Sabah di Likas.

“Tiga kes membabitkan warga tempatan itu dipercayai dijangkiti dalam komuniti tempatan manakala kes keempat membabitkan wanita dari Penampang adalah kes import,” katanya.

Oleh itu, Dr Rundi menggesa orang ramai untuk terus mematuhi SOP yang disediakan oleh Kementerian Kesihatan dalam usaha untuk membendung penularan virus itu di negeri ini, yang sehingga kini merekodkan 389 kes dengan tujuh kematian.

“Tujuh lagi kes masih dalam wad di hospital untuk menerima rawatan,” katanya dan menambah bahawa 60 peratus mereka yang dijangkiti di negeri ini membabitkan kes jangkitan tempatan.

Kelmarin, Ketua Pengarah Kesihatan, Datuk Dr Noor Hisham Abdullah menafikan laporan di media sosial yang menularkan berita mengenai seorang pelajar Tahun Dua dari sebuah sekolah yang kononnya dijangkiti virus corona itu.

Menurutnya, ia adalah berita palsu. Berita yang viral itu menyatakan seorang murid dari sebuah sekolah di Inanam dikatakan dijangkiti dengan virus itu.

Berita itu disertakan dengan gambar yang menunjukkan Kementerian Kesihatan yang berpakaian dengan peralatan perlindungan diri sedang melakukan pembersihan di sana.- BorneoToday


Ular Sawa Batik Masuk Rumah

LABUAN: Seorang pemilik rumah terkejut selepas menyedari rumahnya di Lazenda View, Kampung Tanjung Aru dimasuki ular sawa sepanjang lebih 4 meter kelmarin.

Dalam kejadian jam 8 malam, penghuni rumah dikatakan menemui ular itu melingkar dihadapan pintu rumahnya sebelum menghubugi bomba.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Labuan berkata, pihaknya menerima panggil kecemasan pada jam 8.32 malam.

Katanya, sebaik menerima laporan, sepasukan lapan anggota dan pegawai dikerah ke lokasi kejadian untuk memberi bantuan segera.

“Sebaik sampai di rumah pengadu, pasukan bomba mendapati reptilia itu masih ‘berlegar-legar’ di halaman rumah pengadu.

“Anggota bomba kemudian menjalankan operasi menangkap haiwan berkenaan,” katanya dalam satu kenyataan yang dikeluarkan, semalam.

Menurutnya, haiwan itu berjaya ditangkap beberapa minit selepas itu dan operasi tamat sepenuhnya pada jam 8.56 malam.

Katanya, ular berkenaan seterusnya dibawa balik ke balai bomba sebelum diserahkan ke Jabatan Hidupan Liar untuk tindakan lanjut.


COVID-19: Sabah Catat 2 Lagi Kematian Hari Ini

PUTRAJAYA: Dua lagi kematian akibat COVID-19 direkodkan hari ini membabitkan masing-masing satu di Semporna dan Kota Kinabalu di Sabah.

Ketua Pengarah Kesihatan, Tan Sri Dr Noor Hisham Abdullah berkata, pertambahan itu menjadikan kumulatif 384 kes kematian direkodkan negara berkaitan COVID-19 setakat ini.

“Kes kematian ke-383 membabitkan seorang wanita warganegara berusia 76 tahun yang mempunyai penyakit darah tinggi dan anemia serta dilaporkan meninggal dunia di Hospital Queen of Elizabeth.

“Bagi kes kematian ke-384 pula, ia membabitkan lelaki warganegara berusia 59 tahun dan mempunyai penyakit darah tinggi dan kencing manis. Beliau dilaporkan meninggal dunia di Hospital Semporna,” katanya dalam kenyataan hari ini.

Dr Noor Hisham berkata Kementerian Kesihatan menzahirkan ucapan takziah kepada semua ahli keluarga mereka. –BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wujudkan Kategori Jalan Pelancongan Luar Bandar – KPLB Sabah

KINABATANGAN: Kementerian Pembangunan Luar Bandar (KPLB) Sabah mencadangkan supaya kategori jalan pelancongan luar bandar diwujudkan di negeri ini.

Menterinya, Datuk Ewon Benedick, berkata ia bagi memudahkan kerajaan negeri menyediakan peruntukan khas untuk menyelenggara atau menaik taraf jalan ke kawasan pelancongan di luar bandar.

Katanya, perkara itu penting berikutan kebanyakan jalan yang menghubungkan pusat pelancongan diusahakan komuniti luar bandar, tidak dapat diselenggara kerana ketiadaan peruntukan khusus.

Tambahan pula, beliau berkata, Kabinet negeri pada mesyuarat, awal tahun ini, membuat ketetapan menubuhkan Jawatankuasa Pelancongan Luar Bandar bagi memantau dan melipatgandakan usaha membangunkan sektor pelancongan luar bandar secara bersepadu, termasuk dari aspek jalan perhubungan.

“Banyak jalan perhubungan menuju ke pusat pelancongan luar bandar yang diusahakan komuniti setempat, memerlukan perhatian kerajaan.

“Selama ini, kita sedia maklum kategori jalan seperti jalan pertanian, jalan majlis dan jalan kampung tetapi tiada jalan pelancongan luar bandar.

“Oleh itu, kita mencadangkan agar satu kategori baharu dinamakan jalan pelancongan luar bandar diwujudkan,” katanya dalam kenyataan mengenai lawatan beliau ke Koperasi Pelancongan Mukim Batu Puteh Kinabatangan (KOPEL Bhd), di sini, semalam.

Ewon berkata, Jawatankuasa Pelancongan Luar Bandar yang dipengerusikan Timbalan Ketua Menteri yang juga Menteri Pelancongan, Kebudayaan dan Alam Sekitar negeri, Datuk Christina Liew, dengan dibantu beliau, sudahpun mengadakan mesyuarat pertama beberapa minggu lalu.

“Saya mempengerusikan mesyuarat itu untuk membincangkan lebih lanjut mengenai terma rujukan dan fokus utama jawatankuasa ini.

“Antara fokus ialah mewujudkan dasar kerajaan negeri berkaitan pelancongan luar bandar; meneliti isu aktiviti pelancongan luar bandar di kawasan perhutanan, pulau dan persisiran pantai; serta keperluan menaik taraf jalan menuju ke pusat aktiviti pelancongan komuniti.

“Selain itu, ia akan memberi tumpuan kepada perusahaan atau aktiviti pelancongan dalam kawasan hutan simpan seperti di Kampung Batu Puteh, Kinabatangan. Jika pelancongan luar bandar boleh dilaksanakan di sini, ia juga boleh dilaksanakan di daerah lain.

“Saya dimaklumkan oleh beberapa pegawai daerah, termasuk di Nabawan dan Keningau yang bersempadan dengan hutan simpan serta berpotensi dibangunkan sebagai pelancongan luar bandar, aktiviti itu tersekat kerana dasar tertentu,” katanya.

Ewon berkata, KOPEL Bhd boleh dijadikan penanda aras kejayaan pelancongan luar bandar dan kerjasama dengan Jabatan Perhutanan membangunkan kawasan sekitar kampung itu untuk menjadi punca pendapatan penduduk melalui aktiviti pelancongan.

KOPEL Bhd memfokus aktiviti pelancongan luar bandar berasaskan komuniti yang menyediakan 128 peluang pekerjaan kepada penduduk setempat dan meraih pendapatan RM2.4 juta pada tahun lalu dengan kehadiran lebih 7,000 pelancong ke kampung terbabit.


Mangsa Terjejas Banjir Meningkat Kepada 1,861 Di Tiga Daerah Kecil Di Sabah

TENOM: Seramai 1,861 orang mangsa banjir dipindahkan ke 16 Pusat Pemindahan Sementara (PPS) di Tenom, Beaufort dan Membakut sejak petang kelmarin.

Setakat 10 pagi tadi, seramai 1,755 orang daripada 549 keluarga dipindahkan ke 15 PPS di Tenom setelah 16 kampung terjejas banjir.

Angkatan Pertahanan Awam Malaysia (APM) dalam satu kenyataan hari ini memaklumkan, daripada 1,755 mangsa yang terjejas banjir, terdapat 33 bayi lelaki dan perempuan serta 27 mangsa Orang Kelainan Upaya (OKU) dipindahkan ke PPS.

Kejadian banjir itu turut membabitkan pemindahan seorang bayi lelaki yang berusia seminggu untuk dihantar ke Hospital Tenom bagi tujuan pemantauan.

Terdapat 15 pusat pemindahan yang dibuka di Tenom. Ia termasuk di PPS Gumisi Laut, PPS Pantonga Saga, PPS Labut 2, PPS Ponomtomon, PPS Gumisi Ulu, PPS Kg Maugus, PPS Kg Lalandang, PPS Kg Angalor, PPS Labut 1, PPS Kg Sindungon, PPS Mandalom Lama, PPS Dewan Seri Antanom, PPS Mini Dewan Jinuin Mandalom, PPS Batu-Batu dan PPS Dewan Desa Sapong Sime Darby.

Manakala, 16 kampung yang terjejas adalah Kampung (Kg) Gumisi Laut, Kg Gumisi Ulu, Kg Maugus, Kg Enubai, Kg Ponontomon, Kg Pantongan Saga, Kg Belumbung Seberang, Kg Pulungan, Labut Dua, Labut Satu, Kg Angalor, Kg Lalandang, Kg Sindungon, Kg Tumantalik, Kg Mandalom Lama dan Kg Batu-Batu.

Terdapat beberapa jalan yang terputus dan tidak boleh dilalui semua jenis kenderaan.

Sementara di Beaufort, seramai 106 orang mangsa daripada 33 keluarga dipindahkan ke Pusat Pemindahan Sementara (PPS) Selagon apabila 23 kampung di Beaufort dan Membakut banjir akibat hujat lebat yang berterusan pagi kelmarin.

Kampung yang terjejas banjir di Beaufort termasuk Kampung (Kg) Bakalau, Kg Bakalau Simpang 4, Kg Binunuk, Kg Balibata, Kg Bingkul dan Kg Lumatai.

Manakala di Membakut, kawasan yang dilanda banjir adalah JPS Kg Lumantak, Kg Baitam, Kg Sinoko, Kg Bambangan, Kg Baitam Laut, Kg Pusak, Kg Poring, Kg Jambatan Baru, Pekan Lama Membakut, Kg Baitam baru, Kg Baitam Ulu, Kg Papas, Kg Lampijas, Kg Kayai, Kg Dungau, Kg Limpayau dan Kg Brunei.

Terdapat beberapa jalan yang dinaiki air dan tidak boleh dilalui oleh semua jenis kenderaan.


Putin Arah Pasukan Nuklear Siap Siaga

MOSCOW : Presiden Rusia, Vladimir Putin mengarahkan pasukan nuklear strategik berada dalam keadaan siap siaga pada Ahad selepas pemimpin tersebut mendakwa Barat mengambil langkah ‘tidak mesra’ terhadap Moscow dengan melaksanakan siri sekatan ekonomi yang disifatkan sebagai tidak sah.

“Saya telah mengarahkan Menteri Pertahanan dan Ketua Turus Am Angkatan Tentera Rusia untuk meletakkan mereka dalam mode khas perkhidmatan tempur,” ujarnya yang dijangka mengeruhkan lagi konflik bersama Ukraine.

Menurutnya, pegawai kanan Pertubuhan Perjanjian Atlantik Utara (NATO) juga sengaja membiarkan perang retorik secara agresif dilancarkan ke atas Rusia sejak ia mula melancarkan kempen serangan secara besar-besaran pada Khamis lalu.

Sebagai respons, Menteri Pertahanan, Sergei Shoigu menyatakan beliau akur dengan arahan tersebut.

Difahamkan, Moscow mempunyai senjata nuklear kedua terbesar di dunia selain sejumlah besar misil balistik dan senjata nuklear yang menjadi tulang belakang pasukan itu.

Perkembangan yang semakin membimbangkan itu diumumkan selepas Ukraine akhirnya bersetuju untuk mengadakan rundingan bersama Rusia di sempadan Belarus di kawasan terletak berhampiran zon pengecualian Chernobyl.

Persetujuan itu dicapai selepas panggilan telefon antara Presiden Belarus, Alexander Lukashenko dan rakan sejawatannya di Kiev, Volodymyr Zelenskyy selepas delegasi Moscow dikatakan kini berada di bandar Gomel.

“Kedua-duanya sepakat dialog tanpa prasyarat itu diadakan di kawasan sempadan Minsk-Kiev berhampiran Sungai Pripyat,” kata pejabat Presiden Ukraine dalam satu kenyataan. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tidak Bagi Suami ‘Check’ ‘WhatsApp’, Isteri Kena Tampar Bertubi-Tubi Guna Selipar Di Muka

Suami pukul isteri gara-gara tidak dibenarkan melihat mesej di dalam aplikasi WhatsApp di telefon bimbitnya dalam kejadian yang berlaku di Seputih Banyak, Indonesia.

Pasangan itu pada awalnya hanya bertikam lidah. Tetapi si suami yang cemburu buta terhadap isterinya lalu bertindak mengambil selipar dan memukul wajah isterinya bertubi-tubi sehingga meninggalkan kesan lebam.

Suspek, Rio, 24, berkata, dia curiga melihat isterinya kerap membalas mesej dengan lelaki lain di media sosial melalui telefon bimbitnya.

“Saya nak tengok apa yang dia chat dengan lelaki lain. Tetapi setiap kali saya minta, dia tak bagi,” katanya.

Pada hari kejadian, Sabtu 29 Februari 2020, Rio melihat isterinya masih sibuk menghadap telefon bimbit dan bermesej dengan lelaki lain. Dari situ, Rio mula berang lalu memarahi isterinya.

“Saya minta sekali lagi telefon bimbit dia, tetapi tidak diberi. Akhirnya saya pukul muka dia dengan menggunakan selipar. Selepas itu, saya pulang ke rumah ibu bapa saya,” katanya.

Rio menolak dakwaan yang mengatakan dia selalu memukul isterinya dan kejadian itu merupakan kali pertama dia marah dan memukul isterinya.

Ekoran kejadian itu, isterinya, Diska Mutiara Putri, 22, telah membuat laporan polis dan Rio telah ditahan polis kerana melakukan kekerasan terhadap isterinya.

Ketika ditahan, Rio didapati sedang menghisap sabu dengan menggunakan bong di pinggir jalan di kampung.

Polis juga merampas barang-barang untuk menghisap dadah itu termasuk sepaket sabu, bong, pemetik api dan rokok.

“Saya tak tahu kenapa dia pukul muka saya dengan selipar sampai lebam.

Dia menghilangkan diri selepas pukul saya,” kata Diska yang juga mendakwa ini bukan kali pertama suaminya berbuat demikian.

Dalam pada itu, Diska juga menafikan dirinya curang. Dia hanya membuat laporan polis itu kerana tidak tahan dilayan seperti itu oleh Rio.

Difahamkan pasangan berkenaan telah mendirikan rumah tangga baru setahun.

Sementara itu menurut jiran pasangan berkenaan berkata, dia selalu mendengar pasangan itu bertengkar.

“Ya, selalu (bertengkar), tetapi cuma sekejap jer. Hampir setiap hari macam tu. Tak tahulah apa masalah mereka, saya tak nak membawang lebih-lebih,” katanya.

Suspek bakal dihadapkan ke mahkamah untuk tindakan undang-undang dan berdepan dengan hukuman 4 hingga 12 tahun penjara.


Taktik dashboard tak menjadi

MELILLA, SEPANYOL: Polis sempadan Sepanyol terkejut apabila menemui seorang pemuda bersembunyi di dalam papan pemuka kereta dalam usaha untuk menyeludup masuk ke Eropah melalui pintu sempadan di sini.

Mail Online melaporkan, polis sempadan Sepanyol memeriksa tiga kenderaan dalam tempoh tiga jam di Beni-Enzar di Maghribi, pintu sempadan untuk masuk ke Melilla.

Pemeriksaan pada kereta pertama, polis terkejut apabila menemui seorang pemuda berusia 20 tahun bersembunyi di dalam papan pemuka kereta yang terletak berhampiran dengan enjin.

Di kereta kedua pula, polis menemui seorang lagi pemuda berusia 20 tahun yang bersembunyi di dalam tempat duduk belakang kereta.

Seorang lagi pemuda ditemui di satu kedudukan bahaya di dalam sebuah trak.

Polis berkata, ketiga-tiga pendatang dari Afrika itu menunjukkan tanda-tanda kelemasan, pening dan sakit pada anggota badan kerana berada terlalu lama di tempat yang sempit.

Tiga lelaki warga Maghribi yang memandu kenderaan terbabit turut ditahan dan didakwa atas tuduhan menyeludup manusia.

Sindiket penyeludupan manusia sebelum ini melakukan pelbagai taktik dalam usaha untuk membawa pendatang masuk ke Eropah melalui pintu sempadan Sepanyol dan Maghribi itu.

Pada Januari lalu, polis menemui dua lelaki yang bersembunyi di dalam tilam yang diletakkan di atas sebuah kereta.

Seorang budak lelaki berusia 12 tahun ditemui kelemasan akibat kepanasan selepas bersembunyi di antara papan pemuka dan enjin kereta pada 2017. – Agensi


Bekas Pengarah JPDS Berdepan 29 Pertuduhan Rasuah RM1.29 Juta

KOTA KINABALU: Seorang bekas pengarah sebuah jabatan kerajaan didakwa di Mahkamah Sesyen di sini hari ini atas 29 pertuduhan rasuah berjumlah RM1.29 juta.

Tertuduh, Abel Ongkunik, 50, yang juga bekas Pengarah Jabatan Pelabuhan dan Dermaga Sabah (JPDS) bagaimanapun tidak mengaku bersalah atas semua tuduhan berkenaan ketika pertuduhan terhadapnya dibacakan di hadapan Hakim Abu Bakar Manat.

Mengikut kertas pertuduhan, Abel dituduh menerima rasuah berkenaan daripada dua syarikat antara 2017 hingga 2018.

Dia didakwa menerima rasuah keseluruhan berjumlah RM1,290,706.19 daripada Syarikat Alaf Kembara Sdn Bhd dan Syarikat Easport Sdn Bhd sebagai dorongan untuk memilih kedua-dua syarikat terbabit bagi kerja-kerja perkhidmatan penundaan kapal di pelabuhan.

Tertuduh didakwa mengikut Seksyen 17 (a) Akta Suruhanjaya Pencegahan Rasuah Malaysia (SPRM) 2009 yang boleh dihukum mengikut Seksyen 24(1) akta sama yang membawa hukuman maksimum penjara 20 tahun dan denda lima kali nilai suapan atau RM10,000 mengikut mana lebih tinggi, jika sabit kesalahan.

Sementara itu, hakim membenarkan tertuduh diikat jamin sebanyak RM100,000 dengan wang pendahuluan sebanyak RM30,000 serta pasport diserahkan kepada mahkamah.

Mahkamah turut menetapkan 29 April depan sebagai tarikh sebutan semula kes

Kes dikendalikan Pegawai Pendakwa Nartiah F Mirchelle Sambatan, manakala tertuduh diwakili peguam Tetuan PJ Perira & Dasan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sandakan catat 395 kes wabak denggi

SANDAKAN, 7 Mac – Sebanyak 78 kes denggi dicatatkan di Sandakan antara 24 Feb sehingga 2 Mac lepas, menjadikan jumlah kes penyakit berkenaan sejak awal tahun sehingga hujung minggu lepas telah menjangkau 395 kes di sini, membabitkan 36 lokaliti aktif dengan empat kematian.

Menteri Kesihatan dan Kesejahteraan Rakyat Sabah Datuk Stephen Wong, yang juga anggota Parlimen Sandakan berkata pelbagai inisiatif dijalankan bagi membendung tempat pembiakan nyamuk aedes, namun ia memerlukan kerjasama berterusan rakyat bagi memastikan matlamat mengurangkan kes demam denggi berjaya.

“Pelbagai program dilaksanakan bagi membendung penyakit itu seperti semburan kabus di kawasan perumahan, serta program pencegahan dan pendidikan di peringkat akar umbi untuk meningkatkan kesedaran orang ramai.

“Bagaimanapun, semua rakyat, terutamanya di Sandakan, perlu bekerjasama membersihkan kawasan kediaman masing-masing untuk mengelak pembiakan nyamuk aedes,” katanya dalam kenyataan di sini hari ini.

Menurutnya Pusat Khidmat Rakyat Parlimen Sandakan bersama Pejabat Kesihatan kawasan Sandakan dan Majlis Perbandaran Sandakan (MPS) telah mengadakan gotong royong membersihkan dan menghapuskan tempat pembiakan nyamuk aedes di salah satu kawasan yang mempunyai jumlah kes demam denggi tertinggi di Sandakan iaitu Projek Perumahan Rakyat (PPR) Taman Mesra di sini baru-baru ini.

Turut hadir pada program gotong royong itu ialah anggota dewan undangan negeri Elopura Calvin Chong, Timbalan Presiden MPS Hamsan Supain, Timbalan Pengarah Jabatan Kesihatan Negeri Dr Ismail Ali dan Pegawai Kesihatan Sandakan Dr Johari Awang Besar.


Luruan Monsun : JBPM Sabah Bersedia Hadapi Sebarang Kemungkinan

KOTA KINABALU: Jabatan Bomba dan Penyelamat Malaysia (JBPM) Sabah bersiapsiaga untuk menghadapi sebarang keadaan monsun timur laut yang dijangka bermula esok.

Pengarah JBPM Sabah Md Ali Ismail berkata, persediaan itu membabitkan seluruh Balai Bomba dan Penyelamat (BBP) di negeri ini selari dengan ramalan yang dikeluarkan oleh Jabatan Meteorologi Malaysia.

Katanya, mengikut kenyataan jabatan meteorologi, fenomena itu luruan monsun dengan membawa angin sejuk dari Siberia dijangka berlaku mengakibatkan hujan berterusan terutama di kawasan pantai timur dan utara Sabah.

“Keadaan ini mungkin akan mengakibatkan berlakunya banjir, tanah runtuh dan lain-lain bencana.

“Sehubungan itu, orang ramai yang tinggal di kawasan-kawasan berkenaan diminta untuk lebih peka dan sentiasa berwaspada,” katanya dalam kenyataan media yang dikeluarkan, hari ini.

Md Ali berkata, mereka yang merancang untuk menjalankan aktiviti-aktiviti riadah seperti berkelah, berkhemah di kawasan pinggiran sungai atau aktiviti pendakian di kawasan-kawasan berkenaan juga digalakkan supaya menangguhkannya sebagai persediaan awal.

Malah katanya, JBPM Sabah juga diletakkan dalam keadaan bersedia dengan meletakkan aset-aset di lokasi strategik.

“Ia bagi membuat pemantauan dari semasa ke semasa dan sentiasa berkoordinasi dengan agensi-agensi lain di bawah Jawatankuasa Pengurusan Bencana Daerah atau Negeri untuk bertindakbalas sekiranya diperlukan,” katanya.

Menurutnya, ia selari dengan arahan Majlis Keselamatan Negara (MKN) No.20, Mekanisme Pengurusan Bencana di Malaysia.


RON95, RON97 Turun 1 Sen, Diesel Kekal

KUALA LUMPUR: Harga runcit petrol RON95 dan RON97 masing-masing turun 1 sen, manakala harga diesel kekal bermula tengah malam ini sehingga 11 September depan.

Kementerian Kewangan dalam kenyataannya hari ini memaklumkan harga RON97 turun daripada RM2.02 seliter kepada RM2.01 seliter.

Bagi RON95, harga turun daripada RM1.72 seliter kepada RM1.71 seliter.

Harga runcit diesel pula kekal pada paras RM1.78seliter.

Kerajaan menetapkan harga runcit produk petroleum itu secara mingguan menggunakan formula Automatic Pricing Mechanism (APM).

Menurut kenyataan itu, kerajaan juga akan memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Sabah Arah Semua Ketua Kampung Pantau, Kawal COVID-19

KOTA KINABALU : Kerajaan Sabah mengarahkan semua ketua kampungnya untuk memantau dan mengawal penularan COVID-19, dalam kawasan pentadbiran kampung masing-masing.

Menteri Kerajaan Tempatan dan Perumahannya Datuk Masidi Manjun berkata, arahan tugasan itu adalah selaras dengan kuasa diberikan kepada ketua kampung, di bawah Ordinan Pentadbiran Luar Bandar [Sabah Bab 132] (OPLB) demi membendung penularan COVID-19 di Sabah.

Beliau berkata, semua ketua kampung diminta memaklumkan kepada Datuk Bandar Bandaraya Kota Kinabalu, Presiden Majlis Perbandaran Tawau, Presiden Majlis Perbandaran Sandakan, Pegawai Daerah, Penolong Pegawai Daerah Pejabat Daerah Kecil, dengan serta merta sekiranya berlaku penularan COVID-19 atau kematian di kampung masing-masing.

“Ketua kampung juga hendaklah memaklumkan pihak berkenaan, sekiranya ada penduduk kampung atau orang yang berada dalam kampung, melakukan atau cuba melakukan atau dengan niat melakukan kesalahan melanggar Prosedur Operasi Standard (SOP) dikeluarkan Majlis Keselamatan Negara, yang menjadi kesalahan di bawah Akta 342.

“Selain itu, ketua kampung hendaklah mengambil langkah mengawal pergerakan kemasukan orang luar ke dalam kawasan kampung. Semua maklumat orang luar yang masuk dan keluar dari kampung, hendaklah direkodkan,” katanya dalam kenyataan malam ini.

Masidi berkata, kerjasama dan tanggungjawab semua ketua kampung amat diperlukan, dalam membantu kerajaan mengawal penularan jangkitan COVID-19, yang semakin serius.

Sementara itu, Masidi yang juga jurucakap kerajaan negeri berkaitan COVID-19 berkata, sebanyak 207 kes baharu direkodkan hari ini menjadikan jumlah kumulatif wabak tersebut di Sabah 62,244 kes, dengan dua kematian dilaporkan di Kunak dan Lahad Datu.

Beliau berkata, satu kluster baharu direkodkan di Tawau hari ini susulan aktiviti kunjung-mengunjung sempena sambutan Syawal, dengan kes indeks merupakan seorang guru lelaki yang mengajar di Sekolah Menengah Kebangsaan Kinabutan 2.

Masidi berkata, Kluster Milenium mula direkodkan di Klinik Kesihatan Tawau hasil saringan bergejala terhadap guru lelaki berusia 43 tahun itu pada 23 Mei lepas, sebelum selang dua hari kemudian, seramai 16 ahli keluarga kes indeks berkenaan didapati positif COVID-19.

“Dalam pada itu, saringan kontak sosial dan tempat kerja iaitu di Agro Bank juga mengesan sembilan lagi kes positif, termasuk tiga kontak rapat kepada salah satu kes positif di bank komersial terbabit.

“Turut direkodkan lima kes positif baharu menjadikan jumlah kumulatif 31 kes. Pengesanan kontak sedang giat dijalankan dan punca sebenar jangkitan masih dalam siasatan,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lapan Lagi Balai Bomba Baharu Dibina Di Sabah Tahun Ini

KIMANIS, 4 Jan: Lapan lagi balai bomba baharu bakal dibina di Sabah pada tahun ini, menurut Menteri Perumahan dan Kerajaan Tempatan Zuraida Kamaruddin.

Beliau berkata balai bomba baharu berkenaan akan dibina di Putatan, Kudat, Merotai, Nabawan, Lahad Datu, Semporna dan Beaufort.

“Selain itu dua balai bomba di Sabah akan dinaik taraf iaitu balai bomba Kota Belud dan Semporna. Oleh itu kami berharap pembinaan balai bomba baharu ini  akan meningkatkan lagi keberkesanan dan mutu bomba Sabah dalam menangani kecemasan khususnya kebakaran,” katanya kepada pemberita selepas merasmikan Balai dan Kuarters Bomba Kimanis di sini, hari ini.

Turut hadir Ketua Pengarah Jabatan Bomba dan Penyelamat Malaysia (JBPM) Datuk Mohammad Hamdan Wahid dan Pengarah JBPM Sabah, Kamarulzaman Malik Abdullah.

Mengulas mengenai majlis berkenaan, Zuraida berkata balai bomba Kimanis yang kini menempatkan 30 pegawai dan anggota telah dibina pada Sept 2015, dengan kos RM7.73 juta dan siap sepenuhnya pada Julai 2018.

“Dengan adanya balai bomba baharu ini akan mempercepatkan lagi respons  kecemasan di kawasan Kimanis yang sebelum ini hanya berharap bantuan kecemasan dari balai bomba Papar yang memakan masa perjalanan 45 minit,” katanya.

Sementara itu, Zuraida berkata penubuhan Suruhanjaya Perjawatan Anggota Jabatan Bomba dan Penyelamat Malaysia yang dicadangkan sebelum ini kini dalam proses perbincangan.

“Suruhanjaya ini yang diketuai Ketua Pengarah Jabatan Bomba dan Penyelamat Malaysia kini sedang berbincang dengan agensi yang berkaitan. Suruhanjaya ini kelak akan berfungsi sebagai badan bebas untuk melantik, menyusun semula perjawatan dan menyerap anggota bomba sambilan sebagai bomba sepenuh masa.

“Ia seiring usaha kerajaan dalam memartabatkan karier tersebut selain suntikan motivasi kepada anggota untuk terus memberi perkhidmatan cemerlang,” katanya.

Beliau berkata tugas bomba kini merangkumi pelbagai tugasan termasuk khidmat kemanusiaan seperti menangkap ular.


Usah Gelap Mata Bila Dapat Duit i-Sinar

KUALA LUMPUR: Had pengeluaran i-Sinar perlu mengambil kira keperluan semasa kerana ia hanya bersifat penyelesaian sementara dalam jangka masa pendek.

Ia termasuk menyelesaikan perkara yang mendesak dan tertangguh akibat penularan Covid-19 dan bukannya peluang untuk ‘raya sakan’.

Pengerusi Majlis Penasihat Syariah Bank Negara Malaysia Datuk Dr Mohd Daud Bakar berkata, aspek pengurusan kewangan juga perlu cekap bagi mengelakkan wang berkenaan diguna secara tidak terkawal.

Katanya, dalam konteks semasa, pengeluaran wang berkenaan seharusnya digunakan untuk pembiayaan pendidikan anak-anak selari dengan konsep perbelanjaan kepenggunaan.

“(Digunakan) untuk makan, pakaian dan elemen asas kehidupan itu tidak salah, tetapi harus kepada perkara produktif kerana perlu diingat, ia adalah wang kita sendiri dan bukannya pemberian hadiah atau sumbangan.

“Mungkin ada yang ingin mengeluarkannya dalam jumlah yang banyak sekali gus, tetapi wang itu perlu disimpan di tempat yang lebih selamat.

“Penyakit gelap mata akibat duit ini, bukan hanya berlaku kepada golongan biasa dan pertengahan, tetapi orang yang biasa hidup mewah juga berdepan masalah ini,” katanya kepada Harian Metro.

Beliau juga mencadangkan agar kerajaan tampil dengan kempen dan promosi menyeluruh bagi mengingatkan orang ramai supaya berbelanja dengan berhemah apabila pengeluaran i-Sinar dibuat.

Katanya, walaupun nasihat itu biasa didengar, namun ia perlu untuk memastikan orang ramai tidak berbelanja sesuka hati kerana wang itu adalah simpanan untuk masa depan.

“Pengeluaran simpanan yang dibenarkan ini juga satu pemberian yang besar ertinya. Jadi ia perlu digunakan dengan bermakna, pastikan perkara yang perlu diselesaikan dulu berbanding yang lain.

“Ini bukan kejayaan, bukan juga kemenangan, ini penyelesaian sementara. Ini duit kita untuk masa depan, tetapi dikeluarkan lebih awal. Jadi kita kena uruskannya sebaik mungkin,” katanya.

Khamis lalu, Kumpulan Wang Simpanan Pekerja (KWSP) dalam satu kenyataan berkata, pihaknya sedang dalam proses memansuhkan syarat kemudahan pengeluaran i-Sinar.

Ia berikutan nasihat Perdana Menteri, Tan Sri Muhyiddin Yassin supaya KWSP menambahbaik inisiatif itu selepas mengambil kira maklum balas orang awam yang terkesan akibat pandemik Covid-19. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Taiwan Haramkan Pelawat Dari China Masuk Ke Negaranya

Taiwan memperketatkan lagi sekatan terhadap kemasukan pelawat dari China bagi mencegah penularan wabak koronavirus yang semakin membimbangkan.

Terdahulu, Taiwan mengeluarkan larangan terhadap pelancong dari China dan kini mengharamkan individu dari Hubei masuk ke negaranya.

Bagaimanapun, pengecualian diberi kepada pelancong perniagaan dan individu yang berkahwin dengan rakyat Thailand.

Namun mereka perlu menjalani pemeriksaan kesihatan selama dua minggu selepas kemasukan mereka.

Taiwan setakat ini melaporkan tiga kes koronavirus. Mengikut laporan semasa, wabak itu telah menyebabkan 56 kematian di China dan lebih 2,000 kes individu dijangkiti virus tersebut.


Tetak Kaki Isteri Tak Izin ‘Tambah’ Satu Lagi

Sumatera: Polis Trimurjo di Lampung menahan seorang lelaki didakwa menetak isteri di kaki kerana enggan berpoligami.

Dedi Ompong , 41, yang tinggal di Kampung Tempuran di Trimurjo diberkas pada Khamis, kata pegawai polis Kurmen Rubianto.

Menurutnya, polis merampas senjata digunakan iaitu golok dan sarungnya.

Penahanan itu susulan laporan dibuat keluarga mangsa pada Isnin.

Wanita itu parah di kaki dan dirawat di hospital.

Kurmen berkata, suspek disiasat mengikut Seksyen 44 Akta Keganasan Rumah Tangga 2004 yang membawa hukuman penjara sehingga lima tahun jika sabit kesalahan.

Dalam siasatan awal, suspek mendakwa menyerang isteri kerana wanita itu enggan mengizinkan dia berkahwin lagi dan menuntut perceraian.

“Saya kecewa dia menuntut cerai. Saya tidak mahu berpisah,” kata suspek seperti dilapor Tribunnews.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kembalikan Labuan Kepada Sabah

KOTA KINABALU: Sabah dicadang memulakan rundingan dengan Kerajaan Pusat untuk mengambil semula Pulau Labuan bagi mengembalikan persempadanan asal negeri ketika pembentukan Malaysia pada 1963.

Cadangan itu dibahas bekas Ketua Menteri yang juga Ahli Dewan Undangan Negeri (ADUN) Dilantik, Datuk Yong Teck Lee pada sesi perbahasan Persidangan Dewan Undangan Negeri (DUN) hari ini.

Beliau yang juga Presiden Parti Progresif Sabah (SAPP) berkata, pengembalian Labuan kepada Sabah perlu selepas penyerahan pulau itu pada 1984 sebagai Wilayah Persekutuan kedua selepas Kuala Lumpur, gagal mencapai matlamat digariskan melalui persetujuan kerajaan Sabah ketika itu.

“Ada lima matlamat penyerahan Labuan kepada Persekutuan iaitu untuk integrasi, keselamatan, mempercepatkan pembangunan, sebagai pusat persidangan antarabangsa dan pusat perniagaan…semua gagal.

“Kalau jambatan Labuan-Sabah nanti menjadi kenyataan, kita juga perlu melalui pos Imigresen untuk melalui jambatan itu ke Labuan, jadi ada baiknya Labuan dikembalikan kepada Sabah supaya jadi macam dulu,” katanya.

Beliau berkata, penyerahan Labuan sebagai Wilayah Persekutuan kira-kira 38 tahun lalu berlaku selepas DUN Sabah meluluskan pindaan Perlembagaan negeri pada 8 Mac 1984.

Katanya, Ketua Menteri Sabah ketika itu, Tan Sri Harris Salleh adalah individu yang bertanggungjawab merealisasikan penyerahan Labuan melalui siri perbincangan dengan Kerajaan Pusat pada masa itu.

“Tan Sri Harris dulu adalah orang yang mahu Labuan diserahkan kepada Persekutuan tetapi sekarang dia juga mahu Labuan dikembalikan kepada Sabah.

“Saya tahu Kerajaan Persekutuan tidak terus bersetuju kalau kita tuntut Labuan dikembalikan kepada Sabah sekarang, tetapi kita boleh buka jalan. Tuntutan mengenai Perjanjian Malaysia 1963 (MA63) juga selepas 12 tahun barulah diberi perhatian,” katanya.

Sehubungan itu, Teck Lee meminta supaya cadangan berkenaan diberi pertimbangan sewajarnya oleh kerajaan negeri yang ada sekarang, supaya boleh dijadikan legasi kepada generasi Sabah akan datang.

Beliau turut menyuarakan cadangan supaya kerajaan negeri menggubal enakmen Kad Pengenalan Sabah atau ‘Sabah IC’ untuk membenarkan penggunaan dokumen pengenalan khas rakyat yang lahir atau berasal dari Sabah.

Katanya, dokumen itu bagi membezakan pemegang Mykad dari negeri lain yang dikeluarkan Kerajaan Pusat ketika ini, selain memberi kelebihan kepada pemegangnya untuk menikmati semua keistimewaan sebagai rakyat Sabah.

“Kita sudah kaji ini dan ia tidak bercanggah dengan Perlembagaan,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Buah Kereta Berdebu Di ‘Parking’ Selama 6 Tahun Terjawab, Dipercayai Milik Penumpang MH370

Misteri dua kereta mewah yang didakwa ditinggalkan di kawasan parkir Lapangan Terbang Antarabangsa Beijing selama bertahun-tahun akhirnya didedahkan.

Kereta jenis Porsche dan Lexus itu telah dikatakan ditinggalkan di kawasan parkir tersebut selama enam tahun.

Kedua-dua kereta tersebut adalah merupakan kereta mewah yang memiliki harga yang tinggi di pasaran.

Menurut sebuah laman web China bernama vansky.com, kerana telah hampir enam tahun ditinggalkan, caj parkir yang terkumpul oleh kereta tersebut telah mencecah sebanyak 80,000 yuan.

Kelibat kedua-dua kereta tersebut telah banyak menimbulkan persoalan ke atas orang ramai yang masuk dan keluar dari kawasan tempat letak kereta itu.

Ke mana pemiliknya pergi? Adakah mereka lupa bahawa kereta itu diparkir di sini?

Warganet yang ingin tahu misteri di sebalik kereta itu telah bertindak membuat pemeriksaan berdasarkan maklumat nombor plat daripada kereta berkenaan dan hasilnya amat mengejutkan.

Menurut vansky.com, hasil pemeriksaan yang dibuat itu mendedahkan bahawa kedua-dua pemilik kereta berkenaan adalah merupakan antara penumpang pesawat Malaysia Airlines MH370 yang dijadualkan berlepas dari Kuala Lumpur dan mendarat di Beijing pada 8 Mac 2014 lalu.

Pemilik kereta ini dipercayai telah meletakkan kereta mereka di kawasan parkir itu untuk pergi ke luar negara menaiki kapal terbang dan seterusnya kembali dengan menaiki pesawat MH370 tersebut.

Sekiranya tragedi tersebut tidak berlaku, mereka telah dijadualkan mendarat di Beijing pada pukul 6.30 pada 8 Mac 2014.

Selepas daripada itu, mereka mungkin memandu kereta tersebut untuk pulang bertemu semula dengan orang yang tersayang.

Pun begitu, pengakhirannya bukanlah seperti yang diimpikan kebanyakan orang terutamanya pada keluarga mangsa.

Pesawat Malaysia Airlines MH370 telah hilang selama lebih dari enam tahun, dan kesemua penumpang dan kru yang berada dalam pesawat tersebut langsung tidak dapat dikesan.

Keluarga mangsa didakwa sengaja tidak mengalihkan kereta-kereta itu kerana mereka percaya dan masih menaruh harapan bahawa pada suatu hari nanti, insan tersayang mereka itu akan muncul jua.

Mereka akan memandu kereta itu dan menjelma di hadapan pintu rumah mereka dengan senyuman sambil mendakap mereka seolah-olah kehilangan mereka dalam tempoh yang lama itu adalah kerana mengambil persimpangan yang jauh.

Sehingga ke hari ini, kereta tersebut didakwa terus berada di kawasan parkir Lapangan Terbang Antarabangsa Beijing dalam keadaan yang penuh berdebu sambil menantikan kepulangan tuan mereka.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Lelaki Tempatan Ditahan Miliki Syabu Di Tawau

TAWAU, 5 Febuari 2019 – Polis dari Bahagian Siasatan Jenayah Narkotik (BSJN) IPD Tawau menahan seorang lelaki tempatan penganggur bersama dadah jenis syabu di kawasan rumah tidak bernombor di perkampungan Batu 2, Jalan Apas Tawau petang tadi.

Ketua Polis Daerah Tawau, ACP Fadil Bin Hj. Marsus berkata, operasi yang dijalankan pada jam 2.00 petang itu dianggotai pegawai dan anggota dari Bahagian Siasatan Jenayah Narkotik IPD Tawau telah membuat serbuan di kawasan perkampungan tersebut dan menahan seorang lelaki tempatan lingkungan 41 tahun hasil maklumat dari orang awam.

Polis kemudianya menyerbu rumah tidak bernombor tersebut dan mendapati seorang lelaki warga tempatan berada di dalam rumah berkenaan yang dilihat dalam keadaan mencurigakan.

“Hasil pemeriksaan tubuh badan suspek berkenaan, polis tidak menjumpai sebarang benda yang salah kemudian pemeriksaan lanjut di dalam bilik rumah berkenaan , polis menjumpai sebuah bekas menyimpan kaca mata berwarna putih yang diletakkan di atas lantai didalam bilik tersebut dan apabila dibuka terdapat 6 peket plastik lutsinar berlainan saiz mengandungi hablur jernih dipercayai dadah jenis syabu yang dianggarkan seberat 5.2 gram,” katanya.

Suspek bersama barang rampasan dibawa ke IPD Tawau untuk tindakan lanjut dan pemeriksaan ujian air kencing mendapati suspek positif dadah jenis methapithamine. Kes disiasat dibawah seksyen 39A(1) Akta Dadah Berbahaya 1952 dan seksyen 15(1)(a) Akta Dadah Berbahaya 1952.

Siasatan lanjut mendapati suspek mempunyai 3 rekod lampau disiasat dibawah seksyen 12(2) Akta Dadah Berbahaya 1952 dan seksyen 15(1)(a) Akta Dadah Berbahaya 1952 yang berlaku di daerah Sandakan, Penampang dan Tawau.

Katanya, Polis amat mengalu-alukan maklumat daripada orang awam bagi memastikan pengedar serta sarang penagih dadah dapat dibanteras sepenuhnya secara agresif bagi mengekalkan ke Arah Tawau Sejahtera.

Sumber : Facebook Polis Daerah Tawau


Jenazah Khairul Anas Tiba Di Tanah Air Esok

KOTA KINABALU: Hasil usaha 12 peniaga bundle sudah mengumpul RM76,430 untuk membawa pulang jenazah seorang penduduk Sabah di Korea Selatan, kembali ke Malaysia.

Idarmi Abd Kadil, 40, rakyat Sabah yang menetap di Korea berkata, dana terbabit adalah hasil dana jualan amal secara langsung di Facebook bersama-sama sumbangan orang ramai.

“Jumlah wang berjaya kami kumpulkan ini melebihi dari jumlah yang kami sasarkan sebelum ini iaitu sebanyak RM50,000 bagi menguruskan penghantaran jenazah arwah Muhammad Khairul Anas Abd Gapal ke tanah kelahirannya di Sabah, Malaysia.

“Salah seorang rakan kami juga memaklumkan jumlah dana terkumpul itu di Facebook di samping mengumumkan kami sudah menghentikan kutipan sumbangan kerana jumlah dikumpul sudah mencukupi,” katanya ketika dihubungi, semalam.

Idarmi berkata, semua kos pengurusan penghantaran jenazah arwah Muhammad Khairul Anas juga sudah diuruskan.

Ia termasuk membayar kos kenderaan membawa jenazah, kos menyimpan jenazah di bilik mayat hospital di selama enam hari, kos menyimpan jenazah di bilik mayat dimiliki ejen pengurusan mayat dan juga kos penerbangan.

“Selain itu, jenazah arwah juga sudah dimandikan, dikafankan dan solat jenazah untuk arwah juga telah disempurnakan di Masjid Itaewon, Seoul.

“Jenazah lelaki itu akan dibawa pulang dengan pesawat MH067 yang dijadual berlepas dari Incheon ke Kuala Lumpur, pada 11.05 pagi esok (waktu tempatan Korea).

“Kemudian dari Kuala Lumpur, jenazah dijadual akan dihantar ke Kota Kinabalu pada 10 Mac jam 6.10 pagi dan dijangka akan tiba ke Sabah pada jam 8.45 pagi menerusi pesawat MH6102,” katanya.

Dalam pada itu, Idarmi turut memaklumkan dia juga dihubungi Pengerusi Amanah Hawi Alkhairat (HAK) Sabah, Syed Husin Habib Omar di mana pihaknya akan menanggung sepenuhnya kos pengurusan jenazah dari Kota Kinabalu ke Tawau menerusi jalan darat di samping akan turut serta dalam pengurusan jenazah arwah Muhammad Khairul Anas di sana.

Terdahulu, media melaporkan kisah Idarmi dan 12 peniaga bundle di Korea yang bersatu hati mengumpul dana bagi pengurusan dan penghantaran jenazah Muhammad Khairul Anas kembali ke Tawau. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekas Presiden Indonesia, Habibie Meninggal Dunia

JAKARTA: Bekas Presiden Indonesia, Bacharuddin Jusuf Habibie atau lebih dikenali sebagai BJ Habibie, meninggal dunia pada usia 83 tahun di Jakarta pada pukul 6.05 petang (waktu tempatan).

Habibie menghembuskan nafas terakhir di sisi keluarganya di Hospital Pusat Angkatan Darat Gatot Soebroto.

Berita duka pemergian Presiden ketiga negara itu disahkan anak lelakinya, Thareq Kemal.

Allahyarham Habibie mula menjalani rawatan secara intensif di hospital tersebut sejak 1 September lalu berikutan pelbagai masalah kesihatan yang dialaminya.

Habibie menggantikan Presiden Suharto dan menjawat jawatan itu bermula 21 Mei 1998 hingga 20 Oktober 1999.

Pada Mac 2018, Allahyarham pernah dirawat di Munich, Jerman akibat pelbagai komplikasi berkaitan jantung, paru-paru dan mengalami “asphyxia”.


KBS bina gelanggang pelbagai guna di Pulau Mabul

SEMPORNA: Kementerian Belia dan Sukan (KBS) akan membina gelanggang bola keranjang serta gelanggang pelbagai guna di Pulau Mabul untuk kegunaan anak muda di situ melakukan aktiviti sukan dan beriadah pada waktu malam.

Menterinya, Syed Saddiq Syed Abdul Rahman, berkata inisiatif itu juga bagi menggalakkan anak muda di Pulau Mabul melakukan aktiviti sihat, sekali gus menghindari perkara tidak bermanfaat.

Beliau berkata, pembangunan gelanggang itu selari dengan perancangan Program Sukan Luar Bandar yang sedang dilaksana KBS.

“Ini bagi memberi peluang seluas-luasnya kepada rakyat dalam kumpulan isi rumah berpendapatan rendah (B40) terbabit aktiviti sukan, seterusnya menyertai pertandingan di peringkat lebih tinggi, selain memberikan ruang kepada golongan sasar khususnya remaja membudayakan gaya hidup sihat,” katanya dalam kenyataan di sini, hari ini.

Syed Saddiq sebelum ini meluangkan masa melawat sekitar kampung di Pulau Mabul bagi melihat sendiri aktiviti anak muda dan kemudahan diperlukan penduduk setempat.

Sepanjang lawatannya ke pulau itu, pelbagai aktiviti sukan diadakan bersama komuniti tempatan seperti pertandingan bola sepak pantai, bola tampar pantai dan pertandingan bola keranjang.

Berdasarkan sambutan ditunjukkan penduduk sepanjang lawatannya, beliau yakin usaha positif KBS diterima baik.

Hadir sama dalam lawatan itu, Ketua Setiausaha KBS, Waitchalla Suppiah serta Ketua Pengarah Jabatan Belia dan Sukan Negara, Datuk Hatipah Ibrahim.

Semalam, Syed Saddiq yang hadir pada perasmian Program Sukan Luar Bandar di Kunak melahirkan hasrat melawat sekurang-kurangnya sebulan sekali ke Sabah atau Sarawak bagi mencari kawasan fokus bagi pembangunan infrastruktur sukan di kawasan luar bandar.

Katanya, KBS mempunyai banyak perancangan membangunkan sukan luar bandar di Sabah dan Sarawak. – BERNAMA


(VIDEO) Lelaki Penghantar Barang Ini Tak Menyangka Dapat Hadiah Luar Biasa, Reaksinya Undang Rasa Sebak Netizen

Baru saja dimuat naik Jumaat lalu, namun video viral ini telah ditonton lebih dari 2.8 juta kali di Facebook dengan 19,000+ komen serta 119,000 perkongsian.

Seorang lelaki yang bekerja sebagai penghantar barang tidak menyangka dia akan mendapat ‘bantuan’ dari pelanggan yang membuatkan dia rasa sebak dan terharu.

Entertainer, Rick Lax, berasal dari Amerika Syarikat, gemar membuat video permainan teka-teki dan bagi individu yang berjaya menjawabnya akan menerima ganjaran berbentuk wang tunai.

Baru-baru ini, Rick mengajak seorang penghantar barang untuk turut serta dalam permainannya itu tanpa mengetahui dia bakal mendapat ganjaran.

“Sebelum awak pergi, saya ada beberapa sampul di sini berserta dengan soalan. Kalau awak dapat jawab soalan-soalan ini dengan betul, awak boleh simpan apa yang terkandung di dalamnya.

“Kalau awak nak main, ada ganjaran menarik di dalamnya. Pilihlah sampul tu,” kata Rick.

Tiga soalan pada sampul tersebut berjaya dijawab dengan tepat oleh lelaki berkenaan. Rick kemudian memberi beberapa sampul tambahan lagi untuk dijawabnya.

Sehinggalah pada sampul terakhir, dia tidak dapat memberikan dua nama anggota N’sync, hanya mampu menjawab Justin Timberlake.

Rick kemudian meminta lelaki itu membuka semua sampul tersebut dan menunjukkan isi kandungannya. Jumlah keseluruhan wang yang diperoleh dari sampul itu adalah $82 (RM343) dan tidak semena-mena wajah lelaki itu berubah.

Menurut lelaki itu, dengan jumlah wang yang diperolehi itu dia boleh gunakan untuk membayar sewa kediamannya.

Sebelum video itu berakhir, meskipun dia tidak berjaya menjawab soalan pada sampul terakhir, Rick memberikan isi kandungan sampul itu, $100 (RM420) membuatkan lelaki itu terkedu dan tidak mampu berkata apa-apa.

Bagi Rick, dia memberikan wang terakhir itu kerana dia merasakan lelaki itu amat memerlukan wang.

Dalam keadaan yang masih terkejut, lelaki itu beredar dan sempat mengucapkan terima kasih kepada Rick.

Video itu mengundang pelbagai reaksi netizen.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


11 Tahanan PTS Manggatal Diberkas Semula, Tujuh Lagi Diburu

KOTA KINABALU: 18 pendatang asing tanpa izin (Pati) merusuh dan meloloskan diri dari Pusat Tahanan Sementara (PTS) Manggatal di sini, semalam.

Bagaimanapun 11 daripada warga Filipina yang terbabit dalam kejadian itu berjaya ditahan semula oleh sepasukan polis dari Ibu Pejabat Polis Daerah (IPD) Kota Kinabalu dan pengawal PTS berkenaan.

Ketua Polis Daerah Kota Kinabalu, Asisten Komisioner Habibi Majinji berkata, siasatan mendapati kejadian berlaku pada jam 3.30 petang apabila 18 tahanan merusuh dalam cubaan meloloskan diri di pusat tahanan berkenaan.

Habibi berkata, pihaknya yang menerima maklumat mengenai kejadian itu bergegas lokasi untuk mengepung kawasan pusat tahanan berkenaan.

“Polis mengerahkan semua elemen berkaitan termasuk Unit Anjing Pengesan (K-9), Unit Kereta Peronda Polis (MPV) dan anggota dari Balai Polis Manggatal.

“Hasilnya kita berjaya menahan semula enam suspek iaitu lima ditahan semalam dan seorang suspek ditahan pagi tadi,” katanya dalam sidang media di sini, hari ini.

Katanya, seorang pengawal pusat tahanan itu cedera di kepala dan muka dirempuh suspek ketika cuba meloloskan diri.

Menurutnya, operasi menjejaki tujuh lagi suspek yang masih bebas giat dijalankan.

“Semua suspek adalah tangkapan kerana tidak memiliki dokumen pengenalan diri dalam operasi baru-baru ini di sekitar Kota Kinabalu.

“Semua suspek warga Filipina termasuk tujuh suspek yang masih bebas berusia 21 hingga 50 tahun. Usaha menjejaki semua mereka sedang giat dijalankan.

Katanya, orang ramai yang mempunyai maklumat mengenai ketujuh-tujuh suspek terbabit diminta tampil ke balai polis berdekatan.

“Kes disiasat mengikut Seksyen 147 kanun Keseksaan kerana merusuh dan Seksyen 224 Kanun Keseksaan kerana melarikan diri dari tahanan yang sah,” katanya. – Harian Metro


Royal Brunei Airlines Lancar Penerbangan Sulung Ke Tawau, Beroperasi 6 Kali Seminggu

TAWAU; 11 NOVEMBER 2019 (Isnin) – Penerbangan sulung Royal Brunei Airlines (RBA) ke Tawau dilihat sebagai antara alternatif terbaik bagi pelancong berkunjung ke Pantai Timur Sabah termasuk Tawau.

Menurut Timbalan Ketua Menteri, Datuk Christina Liew, umum diketahui Tawau merupakan pintu masuk ke Semporna selain turut mempunyai tarikan yang tersendiri.

Antaranya, keindahan alam semula jadi di Taman Bukit Tawau serta di Kampung Balung Cocos.

Christina yang juga Menteri pelancongan, Kebudayaan dan Alam Sekitar Sabah berkata demikian kepada pemberita selepas merasmikan Penerbangan Sulung Royal Brunei Airlines (RBA) di Lapangan Terbang Tawau.

Teks ucapanya dibacakan Pengurus Besar Lembaga Pelancongan Sabah (STB) Noredah Othman.

Menurut Noredah, Penerbangan sulung Royal Brunei Airlines (RBA) ke Tawau yang dilancarkan malam tadi diharap dapat mencapai sasaran 4-juta pelancong ke Sabah, tahun ini.

Beliau berkata, penerbangan yang beroperasi enam kali seminggu yang bermula pada hari ini untuk perjalanan pergi dan balik dengan tempoh penerbangan selama kira-kira satu jam itu akan melonjakkan industri pelancongan Sabah.

Menurut Noredah, setakat ini dua penerbangan antarabangsa ke Tawau iaitu dari Tarakan, Indonesia dan terbaharu Seri Begawan, Brunei.

Harapan sama turut disuarakan Pembantu Menteri Kepada Ketua Menteri Sabah, Datuk Jimmy Wong agar penerbangan sulung berkenaan turut memberi impak Positif kepada Tawau.

Turut hadir, Pengurus Besar Malaysia Airports Sendirian Berhad, Kamaruzzaman Razali, Naib Presiden Kanan RB, Louis Du Plessis.


Sistem Perparitan Di Tuaran Akan Dinaik Taraf Atasi Banjir

TUARAN: Penaiktarafan sistem perparitan antara langkah yang diambil bagi menghadapi banjir di beberapa buah kampung di sini.

Ahli Parlimen Tuaran, Datuk Seri Panglima Wilfred Madius Tangau berkata, sistem perparitan yang sedia tidak mampu mengalirkan air dengan baik menyebabkan rumah-rumah di kawasan tanah rendah dinaiki air.

“Banjir yang melanda semalam agar luar biasa. Selain pelbagai daerah lain seperti di Penampang dan Kota Belud, di Tuaran sendiri ada beberapa kawasan termasuk di Kampung Sungai Damit  yang menyaksikan sebanyak 227 buah rumah dinaiki air.

“Justeru dengan penaiktarafan sistem perparitan ini kelak akan dapat membantu para penduduk daripada ancaman banjir kilat terutama pada setiap kali hujan lebat,” katanya.

Madius yang juga Timbalan Ketua Menteri Sabah berkata demikian ketika ditemui semasa turun padang membuat tinjauan banjir di Kampung Sungai Damit dan Kauluan, di sini, hari ini.

Menurutnya, beliau turut menguruskan agar bekalan air bersih disalurkan kepada penduduk di kampung berkenaan.

“Sudahlah kena banjir, mereka juga menghadapi masalah bekalan air bersih. Untuk itu, bekalan itu selewat-lewatnya hari esok.

“Saya juga dapati beberapa rumah di sini agak daif, dan ini juga kita akan ambil perhatian dalam lawatan ini,” katanya sambil memberi pesanan agar penduduk kampung sentiasa menjaga keselamatan diri termasuk memastikan anak-anak tidak dibiarkan bermain di kawasan takungan air dan tebing sungai.

Madius yang juga Presiden Pertubuhan Kinabalu Progresif Bersatu (UPKO) turut mengadakan perbincangan dengan kepimpinan masyarakat agar dapat mengenal pasti lokasi pemindahan untuk penduduk yang terjejas sekiranya berlaku sesuatu bencana pada masa akan datang.

“Ini kerana bantuan daripada kerajaan akan mudah disalurkan ke pusat pemindahan seperti yang terkandung dalam Arahan 20 Majlis Keselamatan Negara,” katanya.

Sementara itu, mangsa banjir yang ditemui mengucapkan terima kasih atas keprihatinan Madius.

Edul Haji Mulud berkata, beliau sangat berterima kasih kepada pihak kerajaan yang perihatin dan sanggup turun padang melihat sendiri kedaaan mangsa banjir yang terjejas.

“Harapan saya, melalui kunjungan ini dapat menyelesaikan masalah banjir ini dengan membaiki sistem perparitan yang sedia ada,” katanya.

Menceritakan suasana ketika banjir, Setiausaha Majlis Pengurusan Komuniti Kampung (MPKK) Sungai Damit, Baini Satur berkata, perkampungan itu mulai dinaiki air pada pukul 10.30 malam.

“Rumah-rumah mulai dinaiki air pada pukul 12.30 malam. Jadi kami selaku penduduk kampung ingin mengucapkan terima kasih kepada Datuk Seri Madius yang sangat perihatin dan datang sendiri melihat keadaan kami di sini,” katanya.

Seorang lagi mangsa banjir, Harun Silungan secara ringkas namun penuh dengan rasa syukur melahirkan rasa terima kasih atas kehadiran Ahli Parlimen Tuaran yang disifatkannya sentiasa turun padang melihat keadaan rakyat.

“Ini adalah pemimpin perihatin yang wajar dicontohi, terima kasih Datuk Seri Madius kerana sudi melawat kami yang dalam kesusahan, dan kita harapkan penaiktarafan sistem perparitan dapat dilaksanakan segera,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


2 Lagi Kluster Baharu Covid-19 Di Sabah

PETALING JAYA: Kementerian Kesihatan Malaysia (KKM) mengesan 3 kluster baharu Covid-19 yang dilaporkan hari ini, 2 di Sabah iaitu kluster Buang Sayang dan Kampung Sakong manakala 1 lagi di Wilayah Persekutuan Kuala Lumpur, iaitu kluster Setapak.

Ketua Pengarah Kesihatan Dr Noor Hisham Abdullah berkata, kluster Buang Sayang dikenalpasti di Sipitang dan kes indeks bagi adalah kes ke-10,265 yang mempunyai sejarah perjalanan ke Sipitang dari 7 September hingga 20 September lalu.

“Kes mula mengalami gejala demam, selesema dan sakit tekak pada 19 September dan kemudian dimasukkan ke sebuah pusat perubatan. Saringan Covid-19 didapati positif pada 20 September dan kes sudah dipindahkan ke Hospital Queen Elizabeth, Sabah.

“Susulan itu, pengesanan kes secara aktif dan saringan kontak rapat sudah dijalankan. Sehingga 27 September, jam 12 tengah hari, seramai 10 individu sudah disaring, di mana 4 dikesan positif dan 6 lagi masih menunggu keputusan,” katanya dalam kenyataan hari ini.

Bagi kluster Kampung Sakong pula, ia dikenal pasti di Semporna dan kes indeks merupakan kes ke-10,154.

Menurut Noor Hisham, kes dikesan positif Covid-19 pada 18 September melalui saringan komuniti, kes tidak bergejala dan dimasukkan ke Hospital Tawau.

“Susulan itu, pengesanan kes secara aktif dan saringan kontak rapat sudah dijalankan. Sehingga 27 September, jam 12 tengah hari, seramai 66 individu sudah disaring, di mana 9 kes dikesan positif Covid-19 dan 57 individu masih menunggu keputusan,” katanya.

Manakala, bagi kluster Setapak pula, kes indeks kluster merupakan kes ke-10,689, yang mempunyai sejarah perjalanan ke Tawau dan Semporna dari 17 September hingga 20 September.

Noor Hisham berkata, kes mula mengalami demam, batuk, sakit tekak, sakit otot dan cirit-birit sejak 21 September dan dimasukkan ke sebuah pusat perubatan pada 25 September, di mana saringan Covid-19 didapati positif pada hari sama.

“Dua lagi kes positif dikesan adalah rakan serumah iaitu kes ke-10,770 dan rakan iaitu kes ke-10,771 kepada kes indeks. Mereka turut dimasukkan ke Hospital Sungai Buloh. Susulan itu, pengesanan kes secara aktif dan saringan kontak rapat sudah dijalankan.

“Sehingga 27 September, jam 12 tengah hari, seramai 20 individu sudah disaring, di mana 3 kes dikesan positif Covid-19, 16 individu dikesan negatif dan 1 masih menunggu keputusan,” katanya.

Katanya, langkah pencegahan dan kawalan penularan jangkitan seperti proses nyah kuman dan pembersihan sedang dijalankan di semua lokasi dikenal pasti bagi semua kluster berkenaan.- FMT


Juragan dipenjara lima tahun seludup PATI

KOTA KINABALU: Seorang lelaki warga Filipina yang juga juragan sebuah bot pam dijatuhkan hukuman penjara lima tahun oleh Mahkamah Tinggi di sini hari ini, atas kesalahan menyeludup lima pendatang asing tanpa izin (PATI), enam bulan lalu.

Hakim Datuk Nurchaya Arshad dalam penghakimannya turut memerintahkan denda RM10,000 terhadap Raisaltan Ajis, 26, dan jika gagal membayarnya, hukuman penjara ditambah enam bulan lagi.

Pada 8 Oktober lalu, tertuduh mengaku bersalah atas pertuduhan menyeludup lima orang migran, enam bulan lalu.

Berdasarkan fakta kes, kira-kira jam 11 pagi pada 6 April lalu, Raisaltan ditahan di kawasan persisiran Pantai Kampung Terongkongan, Kudat.

Pemeriksaan anggota polis menemui lima penumpang termasuk bayi perempuan berusia 10 bulan, disyaki PATI warga Filipina bersama barangan mereka di dalam bot pam yang dikemudi oleh tertuduh.

Tertuduh didakwa mengikut Seksyen 26J Akta Anti-Pemerdagangan Orang dan Anti-Penyeludupan Migran 2007 dan pendakwaan dikendalikan Timbalan Pendakwa Raya Mohd Kahiruddin Idris manakala Raisaltan diwakili peguam Mohamed Nazim Maduarin.


Daftar BPR Sebelum Hujung Januari 2021

KUALA LUMPUR: Pendaftaran baharu Bantuan Prihatin Rakyat (BPR) akan dibuka sebelum hujung Januari 2021, kata Pengarah Belanjawan Negara Johan Mahmood Merican.

Ini bagi memberi peluang kepada mereka yang layak tetapi belum mendaftar untuk memohon BPR, katanya pada satu sidang media, di Kuala Lumpur, hari ini.

BPR, dengan peruntukan RM6.5 bilion akan memanfaatkan 8.1 juta orang berbanding Bantuan Sara Hidup (BSH) dengan peruntukan RM5 bilion dan memanfaatkan 4.3 juta rakyat Malaysia.

Menteri Kewangan, Tengku Datuk Seri Zafrul Tengku Abdul Aziz dalam pembentangan Belanjawan 2021 mengumumkan BSH diganti kepada BPR yang diperluas dan ditambahbaik.

Johan berkata, bayaran BPR akan dibuat dua kali dengan yang pertama sebelum Hari Raya 2021. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tauke Jambu, 4 Rakan Didakwa Miliki Dadah

KUALA LUMPUR: Pelawak Zamatul Amri Zakaria atau lebih dikenali sebagai ‘Tauke Jambu’ dan empat rakannya didakwa di Mahkamah Majistret di sini hari ini, atas pertuduhan memiliki dadah jenis ketamin.

Bagaimanapun, Zamatul Amri, 46; Muhamad Azman Johar, 28; Brandon Cheong Kai Szern, 25, serta dua wanita, Salimah Nasuha Gusti Hassan, 29 dan Lee Kim Yoon, 44, masing-masing mengaku tidak bersalah selepas pertuduhan terhadap mereka dibacakan di hadapan Majistret Aina Azahra Arifin.

Mereka didakwa bersama-sama memiliki dadah berbahaya jenis ketamin dengan berat bersih 0.37 gram, di 15-01 Menara Up, Jalan Puchong di sini, pada 2.40 pagi, 10 April lalu.

Pendakwaan adalah mengikut Seksyen 12 (2) Akta Dadah Berbahaya 1952 dan boleh dihukum di bawah Seksyen 12 (3) akta sama dan dibaca bersama Seksyen 34 Kanun Keseksaan, yang memperuntukkan denda maksimum RM100,000 atau penjara maksimum lima tahun atau kedua-duanya, jika sabit kesalahan.

Pegawai Pendakwa Asisten Superintendan Nom Phot Prackdit mencadangkan jaminan RM4,000 dengan seorang penjamin bagi setiap tertuduh.

Zamatul Amri yang tidak diwakili peguam merayu jaminan rendah atas alasan pendapatannya terjejas dan ini adalah kesalahan pertamanya manakala empat tertuduh lain turut merayu jaminan rendah.

Mahkamah membenarkan setiap tertuduh diikat jamin RM3,700 dengan seorang penjamin dan menetapkan 9 Jun ini untuk sebutan semula kes. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Guna Dialek Tempatan Galak Daftar Vaksin

TUARAN: Sabah akan menggunakan dialek tempatan bagi memperhebatkan usaha menarik minat rakyat negeri itu mendaftar dalam Program Imunisasi Covid-19 Kebangsaan, kata Ketua Menteri Hajiji Noor.

Beliau berkata, pegawai Jabatan Penerangan memasuki kampung di kawasan pedalaman dan luar bandar Sabah untuk memberi penjelasan mengenai vaksin dalam pelbagai bahasa kepada penduduknya.

“Kalau mereka masuk ke Kampung Dusun mereka gunakan bahasa Dusun dan di kampung Bajau, mereka gunakan bahasa Bajau Samah,” katanya ketika ditemui selepas merasmikan majlis penyampaian sumbangan amal bantuan bakul makanan anjuran syarikat telekomunikasi Maxis di Dewan Terbuka Masjid Haji Noor, Kampung Serusup.

Hajiji mengakui pendaftaran rakyat Sabah dalam program vaksinasi masih di tahap rendah, seperti didedahkan oleh menteri penyelaras program itu, Khairy Jamaluddin, baru-baru ini, namun beliau yakin isu itu dapat diatasi dalam tempoh terdekat.

“Walaupun (pendaftaran program vaksinasi) di tahap rendah, ini bukan bermakna mereka (rakyat) tidak mahu mendaftar. Kita juga masih mempunyai banyak masa.

“Pemberian vaksin ini dijalankan secara berfasa di daerah dan wilayah di Sabah, jadi saya yakin mereka akan mendaftar kerana vaksin ini adalah untuk melindungi diri mereka,” katanya.

Dalam perkembangan lain, Hajiji berkata, kerajaan negeri menyalurkan lebih RM97 juta kepada 324,573 penerima melalui program Bantuan Prihatin Covid-19 2.0 setakat semalam.

Selain itu, sebanyak 296,638 bakul makanan, atau kira-kira 93.93%, juga sudah diagihkan kepada penerima bagi tempoh sama.

“Kerajaan negeri tahun lalu memperuntukkan bantuan tambahan sebanyak RM160 juta dalam Bantuan Prihatin Covid-19 untuk mereka yang terkesan dengan wabak.

“Bantuan RM160 juta itu adalah tambahan kepada peruntukan segera sebanyak RM50 juta yang diluluskan oleh kerajaan negeri awal Oktober tahun lalu,” katanya. – FMT


JHL Tawau pasang perangkap buaya

TAWAU: Jabatan Hidupan Liar (JHL) Tawau memasang perangkap besi di parit Jalan Sin Onn di sini bagi menangkap dua ekor buaya susulan aduan penduduk Taman Fook On mengenai kelibat haiwan liar itu.

Ketua Masyarakat Cina Kawasan Bunga Raya, Chung Siang Ying berkata kerjasama pantas JHL Tawau itu adalah yang terbaik dan tepat sebagai respon terhadap aduan penduduk Taman Fook On yang khuatir haiwan reptilia itu memasuki kawasan kediaman.

“Mereka (penduduk) risau jika hujan dan berlaku banjir kilat, buaya ini masuk ke kawasan kediaman.

“Berdasarkan aduan penduduk, ada waktu tertentu dua ekor buaya ini muncul di  permukaan air  untuk  berjemur dan hilang apabila (berasa) ada ancaman,” katanya dalam satu kenyataan di sini, hari ini.

Chung dalam pada itu berharap operasi menangkap buaya tersebut berjaya dan orang ramai dinasihat menghubungi segera JHL Tawau di talian 089-763139 jika terlihat buaya tersebut.

Berdasarkan maklumat penduduk setempat, kelibat buaya itu  kelihatan sejak tiga bulan lalu. – UtusanBorneo


Identiti Mangsa Dalam Kereta Myvi Hanyut Dikenal Pasti

KOTA KINABALU : Identiti kedua-dua mangsa yang berada di dalam kenderaan jenis Perodua Myvi yang dihanyutkan arus deras pada petang Jumaat ketika melintas jambatan di Jalan Kionsom Lama sudah dikenal pasti.

Pemandu kenderaan dikenali sebagai Simon Sanga Tupe, 68, manakala penumpang dikenali sebagai Juning berusia 30 tahun.

Ketua Balai Bomba dan Penyelamat (BBP) Lintas, Agustavia Joe Guasi berkata, usaha mencari dan menyelamat mangsa masih dilakukan ketika ini dan kenderaan mangsa ditemui di kawasan Sungai Dambai, Inanam jam 7.20 pagi Sabtu.

“Pada 6.15 pagi, enam penduduk setempat melakukan operasi pencarian dan selepas hampir sejam berjaya menemui kenderaan mangsa kira-kira 200 meter dari jambatan Kampung Dambai.

“Ketika pasukan bomba melakukan penyelaman, dipercayai terdapat mangsa di dalamnya apabila mereka dapat memegang bahagian bahu dan kepala mangsa,” katanya kepada pemberita pada Sabtu.

Bagaimanapun, Agustavia berkata, mangsa belum dapat dikeluarkan dan usaha untuk melakukan operasi itu sedang dilakukan.

Sinar Harian pada Jumaat melaporkan sebuah kenderaan didapati melintas sebuah jambatan yang dinaiki air namun hanyut selepas dibawa arus deras. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


11 Juta Penduduk Diramal Jatuh Miskin

KUALA LUMPUR: Bank Dunia memberi amaran kira-kira 11 juta penduduk Asia Timur dan Asia Pasifik diramal jatuh miskin akibat kesan pandemik Covid-19.

Ketua Ahli Ekonomi Bank Dunia bagi Asia Timur dan Pasifik, Aaditya Mattoo berkata, pandemik itu mengakibatkan ‘kejutan global’ tidak pernah dihadapi sebelum ini yang akan menghentikan pertumbuhan serta meningkatkan kemiskinan ke seluruh rantau ini.

Berdasarkan laporan impak Covid-19 terhadap rantau ini, ia menyebut dalam senario kes terbaik sekali pun rantau ini akan menyaksikan pertumbuhannya jatuh mendadak dengan China diunjurkan berkembang perlahan 2.3 peratus berbanding 6.1 peratus pada 2019.

Dengan dua perlima populasi dunia berada di bawah perintah berkurung yang menyebabkan perniagaan terpaksa ditutup dan pengangkutan diperlahankan bagi membendung virus, China negara wabak itu bermula mungkin terselamat daripada kemeseletan namun akan mengalami penurunan mendadak.

Hanya dua bulan lalu, ahli ekonomi Bank Dunia mengunjurkan China akan berkembang 5.9 peratus tahun ini yang akan menjadi prestasi terburuknya sejak 1990.

Kini, ekonomi kedua terbesar dunia itu berdepan tinjauan lebih suram, dicerminkan menerusi penguncupan terbesar aktiviti pembuatan pada Februari lalu dan pengeluaran industri merosot buat kali pertama dalam tempoh 30 tahun. – AFP

Rantau Asia Timur dan Pasifik, tidak termasuk China, akan menyaksikan pertumbuhan perlahan kepada 1.3 peratus atau menguncup 2.8 peratus dalam senario lebih pesimis, berbanding pertumbuhan 5.8 peratus tahun lalu, kata laporan berkenaan.

“Pembendungan pandemik akan membolehkan pemulihan, namun risiko tekanan kewangan berpanjangan adalah tinggi, malah melangkaui 2020.

“Negara paling terdedah adalah yang amat bergantung kepada perdagangan, pelancongan, komoditi, berhutang tinggi dan bergantung kepada aliran kewangan,” kata laporan itu.

Dalam senario itu, Filipina, Papua New Guinea, Indonesia, Malaysia, Timor Leste dan Thailand diramal berada dalam wilayah negatif.

Malaysia akan menguncup sebanyak 4.6 peratus, diikuti Timor Leste 4.0 peratus dan Indonesia 3.5 peratus.

Thailand juga akan menyaksikan kemerosotan 5.0 peratus dan menyusut sebanyak 3.0 peratus di bawah senario garis dasar. – AFP


‘Maafkan Saya Rakyat Sabah, Saya Menyesal’

KOTA KINABALU: Lelaki terlibat dalam rakaman suara menghina serta menuduh rakyat Sabah sebagai punca peningkatan kes Covid-19 tampil membuat permohonan maaf hari ini.

Menerusi sebuah video berdurasi 1 minit 18 yang dimuatnaik melalui aplikasi WhatsApp, lelaki yang sudah berusia itu memohon maaf kepada rakyat Sabah dan mengakui kesalahannya.

“Kepada rakyat Sabah yang berada di Malaysia terutama berada di Johor… saya pada dua hari lepas ada marah dan memaki dengan orang Sabah. Hari ini saya minta maaf sebab saya terlepas cakap.

“Saya minta pada rakyat Sabah tidak kira di mana berada, saya minta maaf banyak-banyak. Maafkan saya,” katanya.

Terdahulu, mesej rakaman suara berdurasi 34 saat tular dua hari lalu menerusi aplikasi WhatsApp dipercayai dibuat seorang lelaki dari Johor yang menghina dan menuduh rakyat Sabah sebagai punca peningkatan kes Covid-19 di negara ini.

Susulan itu, Pesuruhjaya Polis Sabah, Datuk Hazani Ghazali dalam sidang media pagi tadi akan menjalankan siasatan untuk mengesan individu terbabit.

Kes disiasat mengikut Seksyen 233 Akta Komunikasi Dan Multimedia. – K! ONLINE

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Semua Gerai Jual Sayuran, Ikan, Hasil Laut Diarah Tutup Di Tawau

TAWAU; 30 APRIL 2020 (Khamis) – Semua gerai menjual sayur dan ikan serta hasil laut lain yang dibuka di beberapa kawasan di daerah Tawau diarah tutup dan diletakkan garisan larangan untuk berniaga oleh Majlis Perbandaran Tawau (MPT) bermula kelmarin.

Hasil tinjauan RTM mendapati, gerai-gerai berkenaan membabitkan antaranya kawasan Taman Ria, Hill Top, Jalan Air Panas, Batu 8 Ranggu, Kampung Titingan, gerai-gerai di Pasar Central, serta beberapa gerai yang wujud di Supermarket dan premis kedai runcit.

Bagaimanapun, ada di antara penjaja berkenaan ditempatkan di pasar yang dibenarkan beroperasi berhampiran zon masing-masing selepas memohon kelulusan pihak MPT.

Sebelum ini Presiden Majlis Perbandaran Tawau, Datuk Insyiur Amrullah Kamal menyatakan, bagi mengelakkan orang ramai tertumpu di Pasar Besar Tawau membeli keperluan sehingga menyebabkan kesesakan lalulintas serta kehadiran orang ramai sepanjang tempoh PKP, Tawau telah dibahagikan kepada 6 zon.

Pembahagian zon berkenaan membenarkan orang ramai membeli keperluan hanya di zon masing-masing tidak melebihi radius 10 kilometer.

Pasar yang dibenarkan beroperasi mengikut zon, Pasar Besar Tawau, Pasar Semarak, Sin On, Batu 5 Apas, Bandar Sri Indah dan Taman Sawit Balung.Sementara itu penjaja yang ditemui pemberita RTM menyambut baik usaha MPT yang memberi mereka peluang untuk terus berniaga walaupun diminta berpindah dari tapak asal masing-masing.


Penumpang Ke Sandakan Terpaksa ‘Berpanas’, MAS Akui Ada Masalah Teknikal

KUALA LUMPUR: Para penumpang pesawat Malaysia Airlines dari Kuala Lumpur ke Sandakan pada Ahad berdepan suasana tidak selesa apabila persekitaran kabin pesawat menjadi panas.

Tular di media sosial apabila para penumpang memuat naik situasi tidak selesa itu termasuk pasangan yang membawa anak kecil dan warga emas.

Sementara itu, Malaysia Airlines Berhad (Malaysia Airlines) dalam kenyataan pada Isnin berkata, pesawat MH2710 bagi penerbangan dari Kuala Lumpur ke Sandakan, Sabah semalam didapati mengalami isu teknikal ketika enjin pesawat dihidupkan.

Kenyataan itu memaklumkan pesawat tersebut juga terpaksa kembali semula ke ruang menunggu selepas prosedur kali kedua menghidupkan enjin gagal ketika melakukan ‘pushback’.

Menurutnya, pada masa sama insiden berkenaan seorang penumpang juga memerlukan bantuan perubatan kecemasan. “Malaysia Airlines memohon maaf apabila pendingin hawa tidak dapat dihidupkan ketika proses baikpulih dilakukan menyebabkan persekitaran kabin menjadi panas.

“Selepas itu, penumpang dipindahkan ke pesawat lain yang berlepas dari Kuala Lumpur pada jam 1.37 tengah hari dan selamat tiba di Sandakan jam 4.30 petang,” katanya.

Tambah kenyataan itu, Malaysia Airlines kesal dengan kelewatan terbabit dan memohon maaf sekali lagi atas ketidakselesaan sementara yang dialami penumpang.

“Keselamatan kekal menjadi keutamaan kepada Malaysia Airlines,” katanya. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPBM Yakin Tambah Lebih 200 Ribu Keahlian Baharu Di Sabah

Tuaran: Parti Pribumi Bersatu Malaysia (Bersatu) yakin akan dapat menambah lebih 200,000 keahlian menjelang tahun depan.

Pengerusi Bersatu Sabah Datuk Seri Panglima Hajiji Haji Noor berkata, ia berikutan ramai rakyat Sabah yang memohon untuk menjadi ahli parti itu, termasuk para belia, badan bukan kerajaan (NGO) dan golongan profesional, di mana mereka tidak pernah melibatkan diri dalam parti politik sebelum ini.

“Ada juga dari Umno dan parti lain di negeri ini. Hampir setiap hari kita menerima permohonan daripada rakyat terutama sekali yang meninggalkan Umno… responnya amat baik,” katanya.

Beliau berkata demikian semasa mengadakan majlis rumah terbuka Hari Raya Aidilfitri di kediamannya di Sulaman, di sini pada Khamis.

Hajiji berkata, Bersatu Sabah kini mempunyai 120,000 keahlian berdafftar dan jumlah itu akan meningkat kira-kira 320,000 menjelang tahun depan.

“Kita telah menerima borang keahlian baharu lebih kurang 100,000 sekarang dan kita dalam proses untuk mendaftar mereka yang mahu menyertai Bersatu.

“Proses pendaftaran ini masih berjalan dan saya dimaklumkan mengikut laporan daripada ibu pejabat, hampir 80,000 permohonan telah dimasukkan dalam sistem pendaftaran keahlian.

“Bersatu Tuaran juga merupakan satu bahagian yang mantap dan kekuatannya cukup baik,” katanya.

Hajiji berkata, Bersatu Sabah kemungkinan akan mengadakan mesyuarat perwakilan pada tahun ini.

“Sekarang ini seluruh bahagian Bersatu Sabah sedang memantapkan kekuatan parti masing-masing dengan mendaftar keahlian selain mengadakan program politik dan sebagainya,” katanya.

Ditanya mengenai kedudukan Ahli Parlimen Sipitang Yamani Hafez Musa dalam Bersatu, Hajiji berkata dia sudah menjadi ahli parti itu sejak Januari tahun ini dan sudah mempunyai kad keahlian parti.

“Dia (Hafez) menyertai Bersatu lebih awal daripada kami. Saya menyertai Bersatu pada Mac tahun ini,” katanya dan menambah, Hafez kini adalah timbalan ketua bahagian Bersatu Sipitang.

Mengenai terdapat kumpulan yang mendakwa sebagai bekas pemimpin dan ahli Bersatu Sabah telah bertindak keluar meninggalkan parti itu, Hajiji berkata, “Saya tidak tahu dan tidak mengenali mereka.”

“Kami dalam Umno keluar menjadi wakil rakyat bebas. Kami tidak terus menyertai Bersatu. Kami memenuhi syarat yang ditetapkan parti untuk menjadi wakil rakyat bebas kemudian barulah menyertai Bersatu,” katanya.

Sementara itu, Hajiji yang juga Adun Sulaman berkata, kehadiran mantan Ketua Menteri Tan Sri Musa Haji Aman adalah sebagai sahabat.

“Kita kekalkan perhubungan sahabat, lebih-lebih lagi dulu sama-sama dalam politik dan menganggap beliau sebagai bos.

“Suasana Hari Raya seperti ini kita tidak memilih sesiapa. Kita akan layan dan hormati pengunjung kita terutama sekali pemimpin kita yang telah banyak berjasa kepada negeri dan sebagainya.

“Musa juga telah maklumkan kepada saya tadi bahawa dia akan menghadiri rumah terbuka Hari Raya Umno Tuaran yang akan diadakan Sabtu ini,” katanya.

Hajiji berkata, rumah terbuka Hari Raya yang diadakannya adalah untuk memberi peluang kepada rakyat di Sulaman kunjung mengunjungi di antara satu sama lain dan untuk memeriahkan lagi suasana perayaan itu.

“Dalam Hari Raya kita tidak memilih kaum, bangsa dan agama serta kepercayaan politik. Sebagai kawan mereka ramai datang dan saya mengucapkan terima kasih dan selamat Hari Raya kepada semua yang hadir pada hari ini,” katanya.

Selain Musa, pemimpin lain yang hadir termasuk bekas Presiden Parti Bersatu Sabah, Tan Sri Joseph Pairin Kitingan, Datuk Seri Panglima Lajim Haji Ukin, Timbalan Pengerusi Bersatu Sabah Datuk Seri Panglima Masidi Manjun, Adun Kiulu Datuk Joniston Bangkuai serta para pemimpin Bersatu Sabah yang lain. – Utusan Borneo


MPKK Perlu Bekerjasama Rapat Dengan Agensi Kerajaan

OTELUPID: Anggota Majlis Pengurusan Komuniti Kampung (MPKK) di negeri ini disaran berkerjasama erat dengan jabatan dan agensi kerajaan bagi memastikan program kemajuan dan kesejahteraan kampung dapat dilaksanakan dengan sebaiknya.

Menteri Pembangunan Luar Bandar Datuk Ewon Benedick berkata, anggota MPKK adalah duta Kementerian Pembangunan Luar Bandar (KPLB) untuk membantu membangunkan komuniti dan kawasan luar bandar.

“Saya maklum perlantikan anggota MPKK di seluruh negeri hampir kesemuanya muka baru.

“Oleh itu, saya berharap Pengerusi MPKK, setiausaha dan 11 biro yang dilantik dibawah majlis itu dapat memantapkan kerjasama dan menjalankan amanah yang diberikan secara berpasukan dan penuh tanggungjawab.

“Terdapat 11 biro di dalam MPKK iaitu Biro Pembangunan Prasarana; Biro Keselamatan dan Kesihatan; Biro Pengurusan Kewangan; Biro Ekonomi dan Keusahawanan; Biro Kesejahteraan dan Keceriaan; Biro Pendidikan dan Inovasi; Biro Pemantapan Spiritual; Biro Kebajikan dan Kesukarelawan; Biro Belia, Sukan dan Badan Bukan Kerajaan (NGO); Biro Infostruktur dan Komunikasi dan Biro Hal Ehwal Wanita dan Keluarga,” katanya.

Beliau berkata demikian dalam Majlis Penyampaian Watikah Pelantikan MPKK kawasan Dewan Undangan Negeri (DUN) Labuk melibatkan daerah Telupid dan Beluran, di Dewan Institut Perhutanan Sabah (IPS) Telupid, di sini pada Jumaat.

Ewon, yang juga Ahli Dewan Undangan Negeri (Adun) Kadamaian ini turut menyarankan pengerusi-pengerusi MPKK supaya mengadakan kunjungan ke pejabat-pejabat kerajaan untuk menjalinkan kerjasama termasuk pejabat daerah dan pejabat KPLB Persekutuan mengenai permohonan geran MPKK berjumlah RM10,000 bagi aktiviti keceriaan dan kesejahteraan kampung.

“Bagaimanapun, tidak semua MPKK akan mendapat geran ini kerana peruntukan yang terhad. Kerajaan Persekutuan hanya menyediakan RM100 juta bagi seluruh negara. MPKK seluruh Malaysia ketika ini sebanyak 16,481 buah maka, hanya 10,000 MPKK sahaja dijangka mendapat geran tersebut.

“Di Sabah pula, terdapat sebanyak 2,853 buah MPKK. Jadi, saya berharap pengerusi serta anggota MPKK di seluruh negeri ini dapat bekerjasama sebaiknya merebut peluang mendapatkan geran tersebut dengan mematuhi syarat-syarat yang ditetapkan oleh KPLB Persekutuan.

“Ia juga berasaskan kepada ‘first come, first serve’. Justeru, saya berharap ini adalah antara keutamaan yang harus diambil tindakan oleh MPKK di Labuk ini,” katanya.

Ewon turut menyeru agar Unit Pemimpin Pembangunan Masyarakat (UPPM) dapat menyelaraskan taklimat keselamatan MPKK dan Ketua-Ketua Kampung bersama dengan Ibu Pejabat Polis Daerah bagi memperkasakan kerjasama dalam aspek keselamatan dan pencegahan jenayah di kampung masing-masing.

Turut hadir dalam majlis itu adalah Pembantu Menteri Pembangunan Luar Bandar Rasinin Koutis, Setiausaha Tetap KPLB Fredian Gan, Pegawai Daerah Telupid Benedict Asmat, Pegawai Daerah Beluran Nordin Daling, Pemimpin Pembangunan Masyarakat (PPM) Labuk Abdul Talip Yahya dan mantan ADUN Labuk Datuk Tan Yong – BorneoToday


Tidak Selesa & Tidak Puas Hati Dipercayai Punca Pusat Kuarantin Ditinggalkan Dalam Keadaan Kotor

KOTA KINABALU: Jabatan Kesihatan Negeri Sabah (JKNS) menyeru semua penghuni yang ditempatkan di pusat-pusat kuarantin agar menjaga kebersihan diri dan persekitaran.

Saranan demikian diberikan susulan sikap tidak bertanggungjawab sesetengah individu yang meninggalkan pusat kuarantin dalam keadaan persekitaran yang kotor.

Pengarah Kesihatan Negeri Sabah, Datuk Dr Christina Rundi berkata, pihaknya menerima aduan daripada jabatan-jabatan yang terlibat dalam pengurusan Pusat Kuarantin bahawa terdapat segelintir individu yang dikuarantin di Pusat Kuarantin menunjukkan sikap yang tidak menyenangkan.

Beliau berkata, pihaknya faham ada individ yang rasa tidak selesa dan tidak puas hati kerana terpaksa menjalani perintah kuarantin di Pusat Kuarantin yang disediakan.

Namun, setiap individu perlu memainkan peranan menjaga kebersihan persekitaran yang merupakan asas kepada kesihatan.

Katanya, sehingga 26 Mei, seramai 9,192 orang sedang menjalani perintah Home Quarantine dan seramai 2,223 orang masih berada di 55 buah Pusat Kuarantin di seluruh negeri Sabah.

Mengenai kawalan penularan jangkitan Covid-19, sepanjang tempoh pengawalan, Unit Inspektorat dan Perundangan (UIP) JKNS bersama agensi lain dalam Operasi Bersepadu Perintah Kawalan Pergerakan (PKP) telah memeriksa sebanyak 584 premis pada 25 Mei dan tidak ada pelanggaran dilaporkan.

Berkenaan saringan terhadap pelajar madrasah dan sekolah tahfiz, daripada sejumlah 617 pelajar sekolah tahfiz yang disaring sebelum sekolah ditutup, sebanyak enam kes positif telah dikesan.

Bagi Pusat Jagaan Warga Emas pula, 16 pusat telah dilawati dan sejumlah 792 orang yang terdiri daripada 409 penghuni dan 383 kakitangan telah disaring dan tiada kes Covid-19 dikesan.

“Melalui aktiviti saringan di Pusat Jagaan Warga Emas, pihak JKNS turut mengambil peluang untuk menasihatkan pihak pengurusan pusat jagaan mengenai norma-norma baru.

“Aktiviti saringan warga emas akan diteruskan dalam komuniti bagi lokalitilokaliti yang dikenalpasti berisiko seperti lokaliti yang terdapat kes Covid-19, kes Severe Acute Respiratory Illness (SARI) dan pergerakan penduduk yang tinggi,” katanya dalam satu kenyataan, di sini semalam.

Christina berkata, JKNS ingin mengingatkan orang ramai agar sentiasa memastikan ahli keluarga dilindungi terutama semasa musim perayaan ini.- BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Persekutuan Jangan Sesuka Hati Buat Keputusan Imigresen – Shafie

KOTA BELUD:  Ketua Menteri, Datuk Seri Mohd. Shafie Apdal mengingatkan Kerajaan Persekutuan agar tidak membuat keputusan sesuka hati dalam menghalang mana-mana individu memasuki Sabah kerana Kerajaan Sabah mempunyai kuasa Imigresen sendiri mengikut Perlembagaan.

Mohd. Shafie merujuk kepada situasi bekas Menteri Kewangan, Lim Guan Eng yang dihalang masuk ke Sabah semalam atas arahan daripada Imigresen di peringkat Persekutuan.

Katanya, jika Imigresen Persekutuan menggunakan alasan Guan Eng mempunyai kes SPRM, bekas Perdana Menteri, Datuk Seri Najib Tun Razak juga terpalit dengan rasuah tetapi beliau langsung tidak dihalang datang ke Sabah.

“Tapi ini satu perkara yang perlu diselaraskan dengan kerajaan negeri, jangan hanya Kerajaan Persekutuan membuat sesuatu keputusan kerana bidang kuasa untuk mengehadkan sesiapa juga masuk ke Sabah, kerajaan negeri ada kuasa…itu bukan daripada segi undang-undang,  itu dalam Perlembagaan.

“Saya berharap kena ada kerjasama  untuk memastikan susun atur yang ada. Kalau semua ada kes SPRM maka Najib (Datuk Seri Najib Razak) pun tidak boleh masuk, pimpinan lain pun tidak boleh masuk. Jangan peraturan ini hanya kepada satu orang tetapi kepada semua,” katanya dalam sidang akhbar hari ini.

Menurut Mohd. Shafie, halangan terhadap Guan Eng amat mengejutkan dan beliau dimaklumkan arahan tersebut dikeluarkan di Kuala Lumpur.

Katanya, Sabah berhak menghalang mana-mana individu untuk masuk ke Sabah juka individu berkenaan mampu mendatangkan kekacauan.

“Jika ada perkara ini (memecah-belahkan atau menyebebkan pertelingkahan) kita akan pastikan mereka tidak dibenarkan masuk ke negeri ini.

“Saya sendiri terkejut dengan situasi yang di lalui Lim Guan Eng (Ahli Parlimen Bagan) dan sudah bertanyakan perkara ini kepada Pengarah Imigresen (Sabah).

“Saya kemudian difahamkan oleh kerana Guan Eng adalah individu yang dimasukkan ke dalam senarai Suruhanjaya Pencegahan Rasuah Malaysia (SPRM), jadi mereka nyatakan ini peraturan yang dibuat oleh KL (Kuala Lumpur). Tapi kebiasaannya, kita pun ada peraturan Imigresen sendiri,” katanya.

Mengulas lanjut Mohd Shafie berkata, Kuala Lumpur hanya boleh tentukan contohnya peraturan untuk mana-mana orang yang  didapati tidak membayar cukai dan ada kes SPRM, individu itu tidak boleh ke luar negara, dalam negara boleh.

“Tapi bila saya fahamkan, mungkin mereka maklumkan jangan pergi keluar dari Sabah ke luar negara, itu yang difahamkan,” katanya.

Tambahnya, sejak  Warisan menerajui kerajaan negeri, tiada mana-mana pemimpin disekat masuk ke Sabah.

“Dulu Tian Chua, Nurul Izzah dan Teressa Kok, tetapi bila saya ambil alih tampuk pemerintahan iaitu dua hari menjadi ketua menteri, saya kecualikan mereka.

“Jangan hanya sekat orang memasuk tapi sekat sekali duit masuk daripada mana-mana pihak khususnya yang mahu membeli undi,” tegas beliau.

Semalam, Guan Eng yang juga bekas Menteri Kewangan dihalang oleh anggota Jabatan Imigresen ketika baru tiba di Lapangan Terbang Antarabangsa Kota Kinabalu (KKIA).

Menerusi perkongsian dalam Facebooknya pagi tadi, Guan Eng menyatakan awalnya beliau sudah melepasi pemeriksaan Imigresen dan diberikan Pas Lawatan Sosial sekitar jam 11.54 malam, sebelum didatangi seorang Pegawai Imigresen Kanan dan memintanya memasuki semula ruangan di dalam KKIA.

Beliau yang mengikuti peraturan terpaksa menunggu selama 20 minit sebelum diberitahu SPRM sudah meletakkan halangan untuk Guan Eng memasuki Sabah.

“Mengapa saya dihalang masuk ke Sabah? Ini lagi satu kes antara dua darjat, double standard kah? Sedangkan ini kuasa kerajaan negeri dan bukan kuasa kerajaan pusat. Adakah ini satu lagi usaha campurtangan pusat terhadap hak dan kuasa negeri?  Akhirnya, selepas setengah jam, saya dibenarkan masuk semula ke Sabah,” katanya di laman Facebook.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Boleh Keluar RM500 Sebulan Daripada Akaun 1 KWSP

KUALA LUMPUR: Kerajaan meluluskan pengeluaran simpanan Akaun 1 Kumpulan Wang Simpanan Pekerja (KWSP) sebanyak RM500 sebulan untuk tempoh 12 bulan.

Menteri Kewangan, Tengku Datuk Seri Zafrul Tengku Abdul Aziz, berkata ahli yang layak boleh memohon mulai Januari 2021 dengan jumlah pengeluaran sehingga RM6,000.

Katanya, pengeluaran dijangka meringankan beban kewangan kepada 600,000 ahli terjejas.

“Skim ini memanfaatkan 4.7 juta ahli dengan nilai RM11.6 bilion,” katanya ketika membentangkan Belanjawan 2021, di Dewan Rakyat, di sini, hari ini.


PBS Janji Sokong Muhyiddin

KOTA KINABALU: Parti Bersatu Sabah (PBS) memilih untuk menyokong penyelesaian muktamad kepada pelantikan Perdana Menteri baharu bagi mengelakkan ketidakstabilan politik dan ekonomi.

Presiden PBS, Datuk Maximus Ongkili dalam kenyataannya hari ini berkata, pihaknya bersyukur kerana kemelut politik yang melanda negara sebelum ini sudah berakhir.

“Kami bersyukur kepada Tuhan kerana kekacauan politik bakal berakhir tidak lama lagi. Mengambil kira segala tuntutan perundangan dan prosedur adalah sah, kami ingin mengucapkan tahniah kepada Tan Sri Muhyiddin Yassin.

“PBS tetap mesra kepada kerajaan Persekutuan di bawah pimpinan Perdana Menteri kelapan dan menyokong semua inisiatif positif, dasar dan program yang akan memberi manfaat kepada Malaysia terutamanya untuk rakyat Sabah.

“Kami berharap supaya Muhyiddin dapat membantu menyelesaikan masalah yang melanda negeri Sabah terutamanya berkenaan isu pendatang tanpa izin dan pemulihan hak negeri seperti yang termaktub dalam Perjanjian Malaysia (MA63).

“PBS akan memberikan sokongan yang sepenuhnya kepimpinan beliau,” katanya.

Beliau dalam kenyataan hari ini juga berkata pihaknya memilih untuk kekal neutral dalam tempoh kemelut politik itu berlangsung.

“Kami di PBS memilih untuk menyokong penyelesaian muktamad kepada pelantikan perdana menteri yang baharu bagi mengelakkan ketidakstabilan politik dan ekonomi.

“Dalam keadaan kucar-kacir berkaitan pemilihan Perdana Menteri kelapan, sebagai ahli parlimen dan Presiden PBS, saya memutuskan untuk bersama-sama dengan ahli parlimen yang bersependapat dengan kami (dalam PBS) terutamanya MP dari Sabah dan Sarawak untuk menyokong Tun Mahathir Mohamad bagi jawatan itu atas sebab kestabilan politik dan penyelesaian yang kompromi untuk perpaduan,” katanya.

Bagaimanapun, Maximus berkata PBS memutuskan untuk berkecuali dari pengundian dan tidak menandatangani SD baharu, justeru deklarasi terdahulu yang berpihak kepada Tun Mahathir diambil kira sebagai sah.

“Kami yakin bahawa PBS harus mendahulukan kepentingan negara dan Sabah terutama sekali dalam perjuangan politik berbilang kaum berbanding masuk campur kemelut dan perebutan kuasa politik.

“Kami percaya bahawa kuasa sebenar adalah dari rakyat, oleh rakyat dan untuk rakyat,” katanya. – Berita Harian


KWSP i-Sinar: Pembayaran Untuk Ahli Yang Layak Bermula Pertengahan Januari 2021

KUALA LUMPUR: Kumpulan Wang Simpanan Pekerja (KWSP) membahagikan pencarum yang layak untuk kemudahan i-Sinar kepada dua kategori.

KWSP dalam kenyataan berkata, bagi Kategori 1, mereka yang layak termasuk ahli yang bekerja di sektor formal, bekerja sendiri, bekerja di dalam sektor ekonomi gig, yang sudah lama tidak mencarum, hilang pekerjaan, suri rumah atau yang diberi notis cuti tanpa gaji.

“Kriteria bagi Kategori 1 meliputi ahli yang tiada caruman dengan KWSP sekurang-kurangnya selama dua bulan berturut-turut ketika permohonan; atau ahli yang masih bekerja tetapi telah mengalami pengurangan gaji pokok sebanyak

30 peratus dan ke atas selepas 1 Mac 2020,” katanya.

Katanya, bagi kategori ini, tiada dokumen sokongan diperlukan dan kelulusan secara automatik berdasarkan data dalaman KWSP.

Malah, ahli hanya perlu memohon secara dalam talian melalui isinar.kwsp.gov.my mulai 21 Disember 2020.

Pembayaran untuk ahli yang layak akan bermula dari pertengahan Januari 2021.

KWSP berkata, bagi Kategori 2, ia meliputi ahli yang masih bekerja tetapi mengalami pengurangan pendapatan keseluruhan sebanyak 30 peratus dan ke atas (termasuk pengurangan gaji dan elaun, atau pemotongan tuntutan kerja lebih masa) selepas 1 Mac 2020, yang mana pengurangan itu hanya boleh dikenalpasti melalui dokumen yang diberikan.

“Untuk melancarkan proses pengesahan, KWSP memerlukan dokumen sokongan daripada ahli iaitu slip gaji sebelum dan selepas pengurangan pendapatan; dan notis pemberhentian atau pemotongan elaun dan/atau tuntutan kerja lebih masa.

“Jika dokumen tidak boleh dikemukakan, sebarang dokumen sokongan lain seperti

penyata bank atau surat pengesahan majikan akan diberi pertimbangan,” katanya.

Bagi kategori ini, ahli boleh memohon secara dalam talian melalui isinar.kwsp.gov.my mulai 11 Januari 2021.

Untuk memastikan permohonan dipertimbangkan dengan terperinci, status permohonan akan dimaklumkan kepada ahli dalam masa dua hingga tiga minggu selepas permohonan dibuat.

Pembayaran akan dilaksanakan sebelum akhir bulan berikutnya, selepas kelulusan diberi.

Sementara itu, jumlah kelayakan i-Sinar adalah bergantung kepada baki simpanan Akaun 1 ahli berdasarkan butiran terkini.

Sekiranya ahli yang mempunyai baki RM100,000 dan ke bawah dalam Akaun 1, mereka boleh membuat pengeluaran sehingga jumlah maksimum RM10,000.

Pembayaran akan dibuat secara berperingkat dalam tempoh maksimum enam bulan dengan bayaran pertama sehingga jumlah maksimum RM5,000.

Bagi ahli yang mempunyai baki lebih daripada RM100,000 dalam Akaun 1, mereka boleh membuat pengeluaran maksimum 10 peratus atau RM60,000 (yang mana lebih rendah) daripada Akaun 1.

Pembayaran akan dibuat secara berperingkat dalam tempoh maksimum enam bulan dengan bayaran pertama sehingga RM10,000.

Bagi memastikan kelancaran proses permohonan, ahli digalakkan untuk mendaftar i-Akaun, mengemas kini nombor telefon bimbit untuk menerima Transaction Authorisation Code (TAC) di kios atau kaunter KWSP, dan memastikan nombor akaun bank mereka adalah aktif. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost